http://www.thaigov.go.th

วันนี้ (24 กันยายน 2562) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง แนวทางการปฏิบัติในการเสนอร่างพระราชกฤษฎีกากำหนดเขตที่ดินที่จะเวนคืน ตามพระราชบัญญัติว่าด้วยการเวนคืนและการได้มาซึ่งอสังหาริมทรัพย์ พ.ศ. 2562 ต่อคณะรัฐมนตรี

2. เรื่อง ร่างกฎกระทรวง ฉบับที่ .. (พ.ศ. ….) ออกตามความในพระราชบัญญัติการพนัน พุทธศักราช 2478

3. เรื่อง ร่างพระราชบัญญัติกองทุนฟื้นฟูและพัฒนาเกษตรกร (ฉบับที่ ..) พ.ศ. .... 4. เรื่อง   ร่างระเบียบสำนักนายกรัฐมนตรีว่าด้วยคณะกรรมการเพื่อการพัฒนาที่ยั่งยืน (ฉบับที่..) พ.ศ. ....

|  |
| --- |
| **เศรษฐกิจ - สังคม** |

5. เรื่อง การกำหนดเบี้ยประชุมหรือค่าตอบแทนของประธานกรรมการ กรรมการ อนุกรรมการ และบุคคลที่คณะกรรมการแต่งตั้งขึ้นตามพระราชบัญญัติการ บริหารงานและการให้บริการภาครัฐผ่านระบบดิจิทัล พ.ศ. 2562

6. เรื่อง แผนการบริหารหนี้สาธารณะ ประจำปีงบประมาณ 2563

7. เรื่อง การโอนเงินหรือสินทรัพย์ของกองทุนเพื่อการฟื้นฟูและพัฒนาระบบสถาบัน การเงินเพื่อชำระคืนต้นเงินกู้และดอกเบี้ยเงินกู้ FIDF 1 และ FIDF 3

8. เรื่อง การขยายระยะเวลาแก้ไขปัญหาหนี้สินเกษตรกรตามโครงการปรับโครงสร้างและ ระบบการผลิตการเกษตร (คปร.) และโครงการแผนฟื้นฟูการเกษตร (ผกก.)

9. เรื่อง ขออนุมัติใช้งบกลาง รายการเงินสำรองจ่ายเพื่อกรณีฉุกเฉินหรือจำเป็น ในการ จ่ายเงินงบอุดหนุนเฉพาะกิจ โครงการเงินอุดหนุนเพื่อการเลี้ยงดูเด็กแรกเกิด

10. เรื่อง ขอรับการสนับสนุนงบประมาณรายจ่ายประจำปีงบประมาณ พ.ศ. 2561 งบกลาง รายการเงินสำรองจ่ายเพื่อกรณีฉุกเฉินหรือจำเป็น เพื่อช่วยเหลือผู้ประสบภัยพิบัติ กรณีฉุกเฉิน (กรณีอุทกภัย)

11. เรื่อง ขออนุมัติงบประมาณรายจ่ายประจำปีงบประมาณ พ.ศ. 2561 งบกลาง รายการ เงินสำรองจ่ายเพื่อกรณีฉุกเฉินหรือจำเป็น เพื่อช่วยเหลือผู้ประสบภัยพิบัติกรณี ฉุกเฉิน (กรณีอุทกภัย)

12. เรื่อง ขอรับจัดสรรงบประมาณรายจ่ายประจำปีงบประมาณ พ.ศ. 2562 งบกลาง รายการเงินสำรองจ่ายเพื่อกรณีฉุกเฉินหรือจำเป็น

13. เรื่อง ขอรับจัดสรรงบประมาณรายจ่ายประจำปีงบประมาณ พ.ศ. 2562 งบกลาง รายการเงินสำรองจ่ายเพื่อกรณีฉุกเฉินหรือจำเป็น

14. เรื่อง ระบบทะเบียนประวัติข้าราชการอิเล็กทรอนิกส์

15. เรื่อง การจ้างข้าราชการภายหลังครบเกษียณอายุราชการเป็นลูกจ้างชั่วคราวเป็นกรณี พิเศษ

16. เรื่อง การจ้างข้าราชการภายหลังครบเกษียณอายุราชการเป็นลูกจ้างชั่วคราวเป็นกรณี พิเศษ

17. เรื่อง ขอรับจัดสรรเงินงบประมาณรายจ่ายประจำปีงบประมาณ พ.ศ. 2562 งบกลาง รายการเงินสำรองจ่ายเพื่อกรณีฉุกเฉินหรือจำเป็น

18. เรื่อง ขออนุมัติการจัดสรรงบประมาณ งบกลาง รายการเงินสำรองจ่ายเพื่อกรณีฉุกเฉิน หรือจำเป็น ประจำปีงบประมาณ พ.ศ. 2561 ที่กันไว้เบิกเหลื่อมปี เพื่อเป็น ค่าใช้จ่ายบุคลากร ภายใต้แผนงานบุคลากรภาครัฐ สำหรับเป็นค่าตอบแทนสมาชิก กองอาสารักษาดินแดน และค่าตอบแทนพิเศษรายเดือนสมาชิกกองอาสารักษา ดินแดนที่ปฏิบัติงานในเขตพื้นที่พิเศษ และค่าตอบแทนตำแหน่งกำนัน ผู้ใหญ่บ้าน ฯลฯ

19. เรื่อง ขออนุมัติงบกลาง รายการเงินสำรองจ่ายเพื่อกรณีฉุกเฉินหรือจำเป็น เพื่อแก้ไข หรือเยียวยาความเดือดร้อนเสียหายในบางกรณี พ.ศ 2559 เพื่อดำเนินงาน โครงการป้องกันและกำจัดโรคใบด่างมันสำปะหลัง

|  |
| --- |
| **ต่างประเทศ** |

20. เรื่อง บทบาทของประเทศไทยกับการเปลี่ยนสถานะของมูลนิธิศูนย์เตรียมความพร้อม ป้องกันภัยพิบัติแห่งเอเชีย (Asian Disaster Preparedness Center –ADPC) เป็นองค์การระหว่างประเทศ

21. เรื่อง การเสนองบประมาณและแผนการดำเนินงานประจำปี 2563 ขององค์กรร่วม

ไทย – มาเลเซีย

22. เรื่อง ขออนุมัติจัดทำและลงนามในบันทึกความเข้าใจว่าด้วยความร่วมมือในโครงการ ภายใต้กองทุนพิเศษกรอบความร่วมมือแม่โขง – ล้านช้าง

23. เรื่อง ท่าทีไทยสำหรับการประชุมคณะกรรมการร่วมทางการค้า (JTC) ไทย – ภูฏาน ครั้งที่ 3

|  |
| --- |
| **แต่งตั้ง** |

24. เรื่อง แต่งตั้งข้าราชการให้ดำรงตำแหน่งประเภทวิชาการ ระดับทรงคุณวุฒิ (กระทรวง การพัฒนาสังคมและความมั่นคงของมนุษย์

25. เรื่อง การแต่งตั้งข้าราชการพลเรือนสามัญ ประเภทวิชาการ ระดับทรงคุณวุฒิ (กระทรวงเกษตรและสหกรณ์)

26. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงแรงงาน)

27. เรื่อง การแต่งตั้งข้าราชการให้ดำรงตำแหน่งรองเลขาธิการสภาความมั่นคงแห่งชาติ (สำนักนายกรัฐมนตรี)

28. เรื่อง การแต่งตั้งผู้ที่จะดำรงตำแหน่งรองเลขาธิการคณะกรรมการกฤษฎีกา

(นักบริหารสูง)

29. เรื่อง การแต่งตั้งข้าราชการการเมือง (สำนักเลขาธิการนายกรัฐมนตรี)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง แนวทางการปฏิบัติในการเสนอร่างพระราชกฤษฎีกากำหนดเขตที่ดินที่จะเวนคืนตามพระราชบัญญัติว่าด้วยการเวนคืนและการได้มาซึ่งอสังหาริมทรัพย์ พ.ศ. 2562 ต่อคณะรัฐมนตรี**

คณะรัฐมนตรีมีมติเห็นชอบตามที่สำนักเลขาธิการคณะรัฐมนตรีเสนอแนวทางการปฏิบัติในการเสนอร่างพระราชกฤษฎีกากำหนดเขตที่ดินที่จะเวนคืนตามพระราชบัญญัติว่าด้วยการเวนคืนและการได้มา ซึ่งอสังหาริมทรัพย์ พ.ศ 2562 ต่อคณะรัฐมนตรีและให้หน่วยงานของรัฐถือปฏิบัติต่อไป

สำนักเลขาธิการคณะรัฐมนตรี (สลค.) เสนอว่า

1. พระราชบัญญัติว่าด้วยการเวนคืนและการได้มาซึ่งอสังหาริมทรัพย์ พ.ศ 2562 มาตรา 8 วรรคห้า บัญญัติให้เมื่อมีการตราพระราชกฤษฎีกากำหนดเขตที่ดินที่จะเวนคืนแล้ว ให้เป็นหน้าที่ของสำนักงบประมาณจัดสรรเงินค่าทดแทนที่จะต้องจ่ายตามพระราชบัญญัตินี้เสนอพร้อมกับการเสนอร่างพระราชกฤษฎีกาต่อคณะรัฐมนตรี ทั้งนี้ การดำเนินการดังกล่าวจะต้องสอดคล้องกับแผนการดำเนินการที่เจ้าหน้าที่ได้จัดทำระยะเวลาการใช้จ่ายและ ตามกำลังเงินของแผ่นดิน โดยให้นำเงินนอกงบประมาณหรือเงินรายได้มาประกอบการพิจารณาด้วย

2. ในคราวประชุมเมื่อวันที่ 21 สิงหาคม 2562 สลค. ได้จัดประชุมหารือเรื่อง แนวทางการปฏิบัติตามพระราชบัญญัติว่าด้วยการเวนคืนและการได้มาซึ่งอสังหาริมทรัพย์ พ.ศ 2562 โดยมีเลขาธิการคณะรัฐมนตรีเป็นประธาน โดยมีผู้แทนจากส่วนราชการที่เกี่ยวข้อง ได้แก่กระทรวงเกษตรและสหกรณ์ (กรมชลประทาน) กระทรวงคมนาคม กระทรวงมหาดไทย (กรมที่ดิน) กรุงเทพมหานคร (สำนักการโยธา) สำนักงบประมาณ และสำนักงานคณะกรรมการกฤษฎีกา เพื่อหารือแนวทางปฏิบัติในการเสนอร่างพระราชกฤษฎีกากำหนดเขตที่ดินที่จะเวนคืน ต่อคณะรัฐมนตรีเพื่อให้สอดคล้องกับบทบัญญัติของกฎหมายที่เปลี่ยนแปลงไป

3. ที่ประชุมได้แลกเปลี่ยนความคิดเห็นและประเด็นข้อกฎหมายเพื่อร่วมหารือแนวทางที่เกี่ยวข้องกับพระราชบัญญัติว่าด้วยการเวนคืนและการได้มาซึ่งอสังหาริมทรัพย์ พ.ศ. 2562 ซึ่งเป็นกฎหมายที่ยกเลิกพระราชบัญญัติว่าด้วยการเวนคืนอสังหาริมทรัพย์ พ.ศ. 2530 และที่แก้ไขเพิ่มเติม โดยได้แก้ไขเพิ่มเติมหลักเกณฑ์ในการตราพระราชกฤษฎีกากำหนดเขตที่ดินที่จะเวนคืนเพื่อให้มีความรอบคอบรัดกุมมากยิ่งขึ้น ได้แก่ การกำหนดวัตถุประสงค์ของการเวนคืน กำหนดระยะเวลาการใช้บังคับ จากเดิม 2 ปี (หรือตามเวลาที่ระบุในพระราชกฤษฎีกา แต่ต้องไม่เกิน 4 ปี) เป็นระยะเวลาที่เหมาะสมแต่ไม่เกิน 5 ปี กำหนดระยะเวลาเริ่มต้นการเข้าสำรวจเท่าที่จำเป็น ซึ่งต้องไม่เกิน 180 วัน (ในกรณีจำป็นรัฐมนตรีอาจอนุมัติให้ขยายระยะเวลาโดยจัดทำเป็นประกาศได้ไม่เกิน 90 วัน) กำหนดให้กรมที่ดินส่งสำเนาแผนที่ระวางที่ดินที่เกี่ยวข้องให้กับเจ้าหน้าที่เวนคืนตามที่ร้องขอโดยให้ยกเว้นค่าธรรมเนียม และกำหนดให้สำนักงบประมาณจัดสรรเงินค่าทดแทนที่จะต้องจ่ายโดยให้เสนอไปพร้อมกับร่างพระราชกฤษฎีกากำหนดเขตที่ดินที่จะเวนคืนต่อคณะรัฐมนตรี ดังนั้น แนวทางปฏิบัติในการเสนอร่างพระราชกฤษฎีกาดังกล่าวต่อคณะรัฐมนตรีจึงเปลี่ยนแปลงไปจากแนวทางปฏิบัติตามพระราชบัญญัติที่ถูกยกเลิกไป โดยการเสนอ ร่างพระราชกฤษฎีกาดังกล่าวให้คำนึงถึงความรอบคอบและรัดกุมในการตราพระราชกฤษฎีกา และให้คำนึงถึง ความสอดคล้องกับพระราชบัญญัติวินัยการเงินการคลังของรัฐ พ.ศ. 2561 ในประเด็นเกี่ยวกับค่าทดแทนด้วย

4. ที่ประชุมได้หารือแนวทางการปฏิบัติในการเสนอร่างพระราชกฤษฎีกากำหนดเขตที่ดินที่จะเวนคืนตามพระราชบัญญัติว่าด้วยการเวนคืนและการได้มาซึ่งอสังหาริมทรัพย์ พ.ศ 2562 ต่อคณะรัฐมนตรี สรุปได้ดังนี้

4.1 ขั้นตอนการจัดทำร่างพระราชกฤษฎีกากำหนดเขตที่ดินที่จะเวนคืนของหน่วยงานของรัฐ หน่วยงานของรัฐเจ้าของเรื่องต้องเสนอให้สำนักงบประมาณพิจารณากรอบวงเงินการจัดสรรเงินค่าทดแทน และเมื่อสำนักงบประมาณพิจารณาเสร็จแล้วให้แจ้งผลการพิจารณากลับไปยังหน่วยงานของรัฐเจ้าของเรื่อง เพื่อนำมาประกอบการพิจารณาการเสนอร่างพระราชกฤษฎีกาต่อคณะรัฐมนตรี โดยให้ระบุไว้ในหนังสือที่เสนอเรื่องในหัวข้อ “ความเห็นหน่วยงานของรัฐที่เกี่ยวข้อง” พร้อมแนบสำเนาหนังสือความเห็นของสำนักงบประมาณมาพร้อมด้วย

4.2 ขั้นตอนการเสนอเรื่องต่อคณะรัฐมนตรี หน่วยงานของรัฐเจ้าของเรื่องต้องจัดทำเอกสารเสนอไปที่ สลค. โดยให้ สลค. ตรวจสอบความถูกต้องครบถ้วนของร่างพระราชกฤษฎีกาและเอกสารที่เกี่ยวข้อง ซึ่งต้องประกอบด้วยเนื้อหาดังนี้

|  |  |
| --- | --- |
| **เนื้อหาของร่าง พ.ร.ฎ. และเอกสารที่เสนอคณะรัฐมนตรี** | **รายละเอียด** |
| วัตถุประสงค์ของการเวนคืน | อาจกำหนดหลายวัตถุประสงค์ตามความจำเป็นก็ได้ ให้สอดคล้องกับวัตถุประสงค์เพื่อการอันจำเป็นในกิจการสาธารณูปโภค การป้องกันประเทศ การได้มาซึ่งทรัพยากรธรรมชาติ หรือประโยชน์สาธารณะ |
| ระยะเวลาการใช้บังคับของพระราชกฤษฎีกา | กำหนดระยะเวลาที่เหมาะสม แต่ไม่เกิน 5 ปี |
| แนวเขตเวนคืนเท่าที่จำป็น | คำนึงถึงผลกระทบและความสอดคล้องกับวัตถุประสงค์ของการเวนคืน |
| ระยะเวลาเริ่มต้นเข้าสำรวจ | กำหนดเท่าที่จำเป็น แต่ไม่เกิน 180 วัน นับแต่ พระราชกฤษฎีกาใช้บังคับ |
| เจ้าหน้าที่เวนคืน | กระทรวง ทบวง กรม องค์กรปกครองส่วนท้องถิ่น รัฐวิสาหกิจ หน่วยงานอื่นของรัฐ หรือบุคคลอื่นใดผู้กระทำการเพื่อประโยชน์ของรัฐ ซึ่งมีหน้าที่และอำนาจในการเวนคืนหรือควบคุมการเวนคืน |
| แผนที่หรือแผนผังแสดงแนวเขตที่ดินที่จะเวนคืน | กรมที่ดิน มท. ส่งสำเนาแผนที่ระวางที่ดินที่เกี่ยวข้องให้แก่เจ้าหน้าที่ตามที่ร้องขอ โดยยกเว้นค่าธรรมเนียมตามประมวลกฎหมายที่ดิน |
| ความเห็นของสำนักงบประมาณ | ให้ส่วนราชการที่เสนอร่างพระราชกฤษฎีกาขอความเห็น สงป. ซึ่งมีหน้าที่จัดสรรเงินค่าทดแทนตามพระราชบัญญัติว่าด้วยการเวนคืนและการได้มาซึ่งอสังหาริมทรัพย์ พ.ศ. 2562 โดยการดำเนินการจะต้องสอดคล้องกับแผนการดำเนินการที่เจ้าหน้าที่ได้จัดทำ ระยะเวลาการใช้จ่ายเงินและตามกำลังเงินของแผ่นดิน โดยให้นำเงินนอกงบประมาณหรือเงินรายได้มาประกอบการพิจารณาด้วย  ทั้งนี้ หาก สลค. เห็นว่าความเห็นดังกล่าวไม่เป็นปัจจุบัน สลค. อาจพิจารณาถามความเห็นไปยัง สงป. อีกครั้งหนึ่งก็ได้ |
| การรับฟังความคิดเห็นของผู้ที่ได้รับผลกระทบ | การดำเนินการรับฟังความคิดเห็นของประชาชนตามระเบียบสำนักนายกรัฐมนตรี ว่าด้วยการรับฟังความคิดเห็นของประชาชน พ.ศ. 2548 และกฎหมายเฉพาะที่เกี่ยวข้อง |

ทั้งนี้ สลค. จะตรวจสอบความครบถ้วนของเรื่องที่ส่วนราชการเสนอตามแนวทางปฏิบัติข้างต้นและพระราชบัญญัติว่าด้วยการเวนคืนและการได้มาซึ่งอสังหาริมทรัพย์ พ.ศ. 2562 ประกอบกับพระราชกฤษฎีกาว่าด้วยการเสนอเรื่องและการประชุมคณะรัฐมนตรี พ.ศ 2548 และระเบียบว่าด้วยหลักเกณฑ์และวิธีการเสนอเรื่องต่อคณะรัฐมนตรี พ.ศ. 2548 หากส่วนราชการที่เสนอเรื่องดำเนินการไม่ครบถ้วน สลค. จะดำเนินการส่งเรื่องคืนเพื่อดำเนินการให้ถูกต้องก่อนเสนอเรื่องต่อคณะรัฐมนตรี

4.3 ที่ประชุมมีมติเห็นชอบแนวทางการปฏิบัติตามข้อ 4.1 และ 4.2 และเห็นควรให้ สลค. เสนอแนวทางปฏิบัติในเรื่องนี้ต่อคณะรัฐมนตรี เพื่อเป็นแนวทางให้หน่วยงานของรัฐถือปฏิบัติต่อไป

**2. เรื่อง ร่างกฎกระทรวง ฉบับที่ .. (พ.ศ. ….) ออกตามความในพระราชบัญญัติการพนัน พุทธศักราช 2478**

คณะรัฐมนตรีมีมติอนุมัติหลักการร่างกฎกระทรวง ฉบับที่ .. (พ.ศ. ….) ออกตามความในพระราชบัญญัติการพนัน พุทธศักราช 2478 ตามที่กระทรวงมหาดไทยเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างกฎกระทรวง**

แก้ไขเพิ่มเติมกฎกระทรวง ฉบับที่ 17 (พ.ศ. 2503) ออกตามความในพระราชบัญญัติการพนัน พุทธศักราช 2478 โดยกำหนดให้ผู้รับใบอนุญาตการเล่นสลากกินแบ่งในงานการกุศลที่ได้รับพระราชทาน พระราชานุญาต โดยความเห็นชอบของคณะรัฐมนตรี เสียภาษีในอัตราร้อยละ 0.01 แห่งยอดราคาสลากซึ่งมีผู้รับซื้อก่อนหักรายจ่าย

**3. เรื่อง ร่างพระราชบัญญัติกองทุนฟื้นฟูและพัฒนาเกษตรกร (ฉบับที่ ..) พ.ศ. ....**

คณะรัฐมนตรีมีมติเห็นชอบร่างพระราชบัญญัติกองทุนฟื้นฟูและพัฒนาเกษตรกร (ฉบับที่ ..) พ.ศ. .... ที่ผ่านการตรวจพิจารณาของสำนักงานคณะกรรมการกฤษฎีกาแล้ว และเห็นชอบให้เพิ่มเติมบทเฉพาะกาลเพื่อรองรับระยะเวลาการดำรงตำแหน่งของกรรมการผู้ทรงคุณวุฒิและกรรมการผู้แทนเกษตรกรที่แต่งตั้งไว้แล้วตามพระราชบัญญัติกองทุนฟื้นฟูและพัฒนาเกษตรกร พ.ศ. 2542 เพื่อประโยชน์ในการนับวาระการดำรงตำแหน่งของกรรมการดังกล่าวตามความเห็นของคณะกรรมการกฤษฎีกา (คณะที่ 7) ในชั้นการพิจารณาของคณะกรรมาธิการวิสามัญฯ ต่อไป ตามที่กระทรวงเกษตรและสหกรณ์เสนอ

สาระสำคัญของร่างพระราชบัญญัติกองทุนฟื้นฟูและพัฒนาเกษตรกร (ฉบับที่ ..) พ.ศ. .... มีหลักการเพื่อแก้ไขเพิ่มเติมพระราชบัญญัติกองทุนฟื้นฟูและพัฒนาเกษตรกร พ.ศ. 2542 ดังนี้

1. แก้ไขเพิ่มเติมวาระการดำรงตำแหน่งของกรรมการผู้ทรงคุณวุฒิและผู้แทนเกษตรกร และกรณีการพ้นจากตำแหน่งตามวาระให้กรรมการนั้นปฏิบัติหน้าที่ต่อไปจนกว่าจะได้มีการแต่งตั้งกรรมการขึ้นใหม่ รวมทั้งกำหนดระยะเวลาในการดำเนินการเพื่อให้ได้มาซึ่งกรรมการผู้ทรงคุณวุฒิและผู้แทนเกษตรกร (แก้ไขเพิ่มเติมมาตรา 16)

2. แก้ไขเพิ่มเติมให้คณะกรรมการกองทุนฟื้นฟูและพัฒนาเกษตรกรมีอำนาจในการพิจารณากำหนดที่ตั้งสำนักงานใหญ่และสาขาของสำนักงานกองทุนฟื้นฟูและพัฒนาเกษตรกรได้ (แก้ไขเพิ่มเติมมาตรา 23)

3. แก้ไขเพิ่มเติมให้กองทุนฟื้นฟูและพัฒนาเกษตรกรรับภาระชำระหนี้ให้แก่เจ้าหนี้ของเกษตรกรที่มีบุคคลค้ำประกันได้ (แก้ไขเพิ่มเติมมาตรา 37/9 วรรคสอง)

**4.** **เรื่อง  ร่างระเบียบสำนักนายกรัฐมนตรีว่าด้วยคณะกรรมการเพื่อการพัฒนาที่ยั่งยืน (ฉบับที่..) พ.ศ. ....**

คณะรัฐมนตรีมีมติเห็นชอบในหลักการร่างระเบียบสำนักนายกรัฐมนตรีว่าด้วยคณะกรรมการเพื่อการพัฒนาที่ยั่งยืน (ฉบับที่..) พ.ศ. .... ตามที่สำนักงานสภาพัฒนาการเศรษฐกิจและสังคมแห่งชาติ (สศช.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณาอีกครั้งหนึ่ง แล้วดำเนินการต่อไปได้

**สาระสำคัญของร่างระเบียบ**

แก้ไขเพิ่มเติมระเบียบสำนักนายกรัฐมนตรีว่าด้วย คณะกรรมการเพื่อการพัฒนาที่ยั่งยืน พ.ศ. 2556 และที่แก้ไขเพิ่มเติม ดังนี้

1. ปรับปรุงองค์ประกอบคณะกรรมการเพื่อพัฒนาการที่ยั่งยืน (กพย.) โดยเพิ่มปลัดกระทรวงยุติธรรม และเลขาธิการสำนักงานทรัพยากรน้ำแห่งชาติ เป็นกรรมการ

2. เปลี่ยนชื่อกระทรวงเทคโนโลยีสารสนเทศและการสื่อสาร เป็น “กระทรวงดิจิทัลเพื่อเศรษฐกิจและสังคม” และกระทรวงวิทยาศาสตร์และเทคโนโลยี เป็น “กระทรวงการอุดมศึกษา วิทยาศาสตร์ วิจัยและนวัตกรรม”

3. เปลี่ยนชื่อสำนักงานคณะกรรมการพัฒนาการเศรษฐกิจและสังคมแห่งชาติเป็น “สำนักงานสภาพัฒนาการเศรษฐกิจและสังคมแห่งชาติ” และเปลี่ยนชื่อตำแหน่ง เลขาธิการคณะกรรมการพัฒนาเศรษฐกิจและสังคมแห่งชาติ เป็น “เลขาธิการสภาพัฒนาการเศรษฐกิจและสังคมแห่งชาติ” และรองเลขาธิการคณะกรรมการพัฒนาการเศรษฐกิจและสังคมแห่งชาติ เป็น “รองเลขาธิการสภาพัฒนาการเศรษฐกิจและสังคมแห่งชาติ”

4. เพิ่มเติมอำนาจหน้าที่ของ กพย. ให้มีอำนาจหน้าที่เสนอแนะต่อคณะรัฐมนตรี ให้มีการกำหนดหรือแก้ไขเพิ่มเติมหรือปรับปรุงมาตรการด้านเศรษฐศาสตร์ สังคม สิ่งแวดล้อม และกฎหมาย เพื่อส่งเสริมด้านการพัฒนาที่ยั่งยืน

|  |
| --- |
| **เศรษฐกิจ - สังคม** |

**5. เรื่อง การกำหนดเบี้ยประชุมหรือค่าตอบแทนของประธานกรรมการ กรรมการ อนุกรรมการ และบุคคลที่คณะกรรมการแต่งตั้งขึ้นตามพระราชบัญญัติการบริหารงานและการให้บริการภาครัฐผ่านระบบดิจิทัล พ.ศ. 2562**

คณะรัฐมนตรีมีมติเห็นชอบการกำหนดเบี้ยประชุมหรือค่าตอบแทนของประธานกรรมการ กรรมการ และบุคคลที่คณะกรรมการแต่งตั้งขึ้นตามพระราชบัญญัติการบริหารงานและการให้บริการภาครัฐผ่านระบบดิจิทัล พ.ศ. 2562 ตามที่สำนักงานพัฒนารัฐบาลดิจิทัล (องค์การมหาชน) (สพร.) เสนอ

ส่วนการกำหนดเบี้ยประชุมหรือค่าตอบแทนของคณะอนุกรรมการที่คณะกรรมการพัฒนารัฐบาลดิจิทัลแต่งตั้ง เห็นควรให้ สพร. ปรับปรุงอัตราค่าเบี้ยประชุมหรือค่าตอบแทนตามความเห็นของกระทรวงการคลัง เพื่อให้ถูกต้องและเป็นไปตามกฎหมายและระเบียบที่เกี่ยวข้องกับการเบิกจ่ายเบี้ยประชุมต่อไป

**สาระสำคัญของเรื่อง**

สพร. รายงานว่า

1. พระราชบัญญัติการบริหารงานและการให้บริการภาครัฐผ่านระบบดิจิทัล พ.ศ. 2562 มาตรา 9 บัญญัติให้ประธานกรรมการพัฒนารัฐบาลดิจิทัล กรรมการพัฒนารัฐบาลดิจิทัล หรืออนุกรรมการและบุคคลซึ่งคณะกรรมการพัฒนารัฐบาลดิจิทัลแต่งตั้งได้รับเบี้ยประชุมหรือค่าตอบแทนตามหลักเกณฑ์ที่คณะรัฐมนตรีกำหนด

2. สพร. พิจารณาแล้วเห็นควรเสนอคณะรัฐมนตรีกำหนดเบี้ยประชุมหรือค่าตอบแทนตามมาตรา 9 ดังกล่าวข้างต้น โดยมีรายละเอียดดังนี้

|  |  |  |
| --- | --- | --- |
| **ประเภท** | **อัตราเบี้ยประชุม (บาท)** | **หมายเหตุ** |
| **ประธานกรรมการ กรรมการ หรือกรรมการและเลขานุการ และที่ปรึกษาในคณะกรรมการพัฒนารัฐบาลดิจิทัล** | | |
| ประธานกรรมการ | 10,000 | ได้รับค่าตอบแทนเป็น**รายเดือน** เฉพาะเดือนที่เข้าร่วมประชุม |
| กรรมการ หรือกรรมการและเลขานุการ | 8,000 |
| ที่ปรึกษา | 8,000 |

**ทั้งนี้ อัตราค่าเบี้ยประชุมหรือค่าตอบแทนของคณะอนุกรรมการที่คณะกรรมการพัฒนารัฐบาลดิจิทัลแต่งตั้ง ตามความเห็นของกระทรวงการคลัง** เป็นดังนี้

|  |  |  |
| --- | --- | --- |
| **ประเภท** | **อัตราเบี้ยประชุม (บาท)** | **หมายเหตุ** |
| **ประธานอนุกรรมการ อนุกรรมการ หรืออนุกรรมการและเลขานุการ และที่ปรึกษาที่ได้รับแต่งตั้งจากคณะกรรมการพัฒนารัฐบาลดิจิทัล** | | |
| ประธานอนุกรรมการ | 1,250 | ได้รับค่าตอบแทนเป็น**รายครั้ง** เฉพาะ ผู้ที่มาประชุม และ**ไม่เกิน 4 ครั้งต่อเดือน** |
| อนุกรรมการฯ หรืออนุกรรมการและเลขานุการ | 1,000 |
| ที่ปรึกษา | 1,000 |

สำหรับค่าใช้จ่ายของคณะกรรมการ คณะอนุกรรมการและที่ปรึกษาดังกล่าวข้างต้น รวมทั้งค่าใช้จ่ายที่จำเป็นอย่างอื่น ให้เบิกจ่ายจากงบประมาณของ สพร.

**6. เรื่อง แผนการบริหารหนี้สาธารณะ ประจำปีงบประมาณ 2563**

คณะรัฐมนตรีมีมติอนุมัติตามที่รัฐมนตรีว่าการกระทรวงการคลัง ประธานกรรมการนโยบายและกำกับการบริหารหนี้สาธารณะเสนอ ดังนี้

1. อนุมัติตามข้อเสนอของคณะกรรมการนโยบายและกำกับการบริหารหนี้สาธารณะ (คณะกรรมการฯ) ตามมติที่ประชุม ครั้งที่ 4/2562 เมื่อวันที่ 30 สิงหาคม 2562 ดังนี้

1.1 อนุมัติแผนการบริหารหนี้สาธารณะ (แผนฯ) ประจำปีงบประมาณ 2563 ที่ประกอบด้วย แผนการก่อหนี้ใหม่ วงเงิน 894,005.65 ล้านบาท แผนการบริหารหนี้เดิม วงเงิน 831,150.32 ล้านบาท และแผนการชำระหนี้ วงเงิน 398,372.55 ล้านบาท

1.2 อนุมัติให้รัฐวิสาหกิจ จำนวน 5 แห่ง ได้แก่ การรถไฟฟ้าขนส่งมวลชน แห่งประเทศไทย (รฟม.) การเคหะแห่งชาติ (กคช.) การรถไฟแห่งประเทศไทย (รฟท.) องค์การขนส่งมวลชนกรุงเทพ (ขสมก.) และการยางแห่งประเทศไทย (กยท.) ที่มีสัดส่วนความสามารถในการหารายได้เทียบกับภาระหนี้ของกิจการ (Debt Service Coverage Ratio : DSCR) ต่ำกว่า 1 สามารถกู้เงินใหม่และบริหารหนี้เดิมภายใต้แผนฯ ประจำปีงบประมาณ 2563 โดยให้รัฐวิสาหกิจทั้ง 5 แห่ง ดังกล่าว รับความเห็นของคณะกรรมการฯ ไปดำเนินการด้วย

1.3 ให้กระทรวงคมนาคม (คค.) รับความเห็นของคณะกรรมการฯ ที่เกี่ยวข้องกับ บริษัท การบินไทย จำกัด (มหาชน) (บกท.) ไปพิจารณาดำเนินการตามความเหมาะสม

2. อนุมัติในเรื่องที่เกี่ยวข้อง ดังนี้

2.1 อนุมัติการกู้เงินของรัฐบาลเพื่อการก่อหนี้ใหม่ การกู้มาและการนำไปให้กู้ต่อ การกู้เงินเพื่อปรับโครงสร้างหนี้ และการค้ำประกันเงินกู้ให้กับรัฐวิสาหกิจ ตามมาตรา 7 แห่งพระราชบัญญัติการบริหารหนี้สาธารณะ รวมทั้งขออนุมัติการกู้เงินของรัฐวิสาหกิจเพื่อลงทุนในโครงการพัฒนา และการกู้เงินเพื่อปรับโครงสร้างหนี้ ภายใต้กรอบวงเงินของแผนฯ ประจำปีงบประมาณ 2563 และให้กระทรวงการคลังเป็นผู้พิจารณาการกู้เงิน วิธีการกู้เงิน เงื่อนไข และรายละเอียดต่าง ๆ ของการกู้เงิน การค้ำประกันและการบริหารความเสี่ยงในแต่ละครั้งได้ตามความเหมาะสมและจำเป็น ทั้งนี้ หากรัฐวิสาหกิจสามารถดำเนินการกู้เงินได้เอง ก็ให้สามารถดำเนินการได้ตามความเหมาะสมและจำเป็นของรัฐวิสาหกิจนั้น ๆ

2.2 อนุมัติให้รัฐมนตรีว่าการกระทรวงการคลังหรือผู้ที่รัฐมนตรีว่าการกระทรวงการคลังมอบหมายเป็นผู้ลงนามผูกพันการกู้เงินและหรือการค้ำประกันเงินกู้ต่างประเทศจากแหล่งเงินกู้ทางการ และเอกสาร ที่เกี่ยวข้อง

**สาระสำคัญของเรื่อง**

คณะกรรมการนโยบายและกำกับการบริหารหนี้สาธารณะในการประชุม ครั้งที่ 4/2562 เมื่อวันที่ 30 สิงหาคม 2562 มีมติเห็นชอบแผนการบริหารหนี้สาธารณะประจำปีงบประมาณ 2563 โดยมีรายละเอียด ดังนี้

1. **แผนการก่อหนี้ใหม่และแผนการบริหารหนี้เดิม**

หน่วย : ล้านบาท

|  |  |  |  |
| --- | --- | --- | --- |
| **รายการ** | **แผนฯ ปี 2562 ปรับปรุง ครั้งที่ 2** | **แผนฯ ปี 2563** | **เปลี่ยนแปลง**  **(แผนฯ 63 – แผนฯ 62 ปรับปรุง ครั้งที่ 2)** |
| **1. แผนการก่อหนี้ใหม่** | | | |
| **1.1 รัฐบาล** | 701,489.93 | 748,879.11 | 47,389.18 |
| **1.2 รัฐวิสาหกิจ** | 87,249.37 | 145,126.54 | 57,877.17 |
| **รวม** | **788,739.30** | **894,005.65** | **105,266.35** |
| **2. แผนการบริหารหนี้เดิม** | | | |
| **2.1 รัฐบาล** | 739,688.41 | 601,416.65 | -138,271.76 |
| **2.2 รัฐวิสาหกิจ** | 137,722.26 | 229,733.67 | 92,011.41 |
| **รวม** | **877,410.67** | **831,150.32** | **-46,260.35** |
| **รวม 1 และ 2** | **1,666,149.97** | **1,725,155.97** | **59,006.00** |

โดยการก่อหนี้ใหม่ของรัฐบาลเพิ่มขึ้นจากเงินกู้เพื่อชดเชยการขาดดุลงบประมาณประจำปีงบประมาณ 2563 และเงินกู้เพื่อชดเชยการขาดดุลงบประมาณ ประจำปีงบประมาณ 2562 ที่มีการขยายเวลาเงินกู้ออกไปภายหลังจาก วันสิ้นปีงบประมาณสำหรับการเบิกจ่ายกันเหลื่อมปี ส่วนของการก่อหนี้ของรัฐวิสาหกิจที่เพิ่มขึ้น เนื่องจากการกู้เงินเพื่อให้การรถไฟแห่งประเทศไทยกู้ต่อ เป็นโครงการใหม่ รวม 3 โครงการ ได้แก่ (1) โครงการระบบรถไฟชานเมือง (สายสีแดง) ช่วงตลิ่งชัน – ศาลายา และสถานีเพิ่มเติม 3 สถานี (สถานีพระราม 6 สถานีบางกรวย – กฟผ. และสถานีบ้านฉิมพลี) (2) โครงการระบบรถไฟชานเมืองสายสีแดงเข้ม ช่วงรังสิต – มหาวิทยาลัยธรรมศาสตร์ศูนย์รังสิต และ (3) โครงการระบบรถไฟชานเมืองสายสีแดงอ่อน ช่วงตลิ่งชัน – ศิริราช

1. แผนการชำระหนี้ประกอบด้วย แผนการชำระหนี้ของรัฐบาลและหนี้หน่วยงานของรัฐจากงบประมาณ

รายจ่ายประจำปีงบประมาณ พ.ศ. 2563 วงเงิน 309,118.39 ล้านบาท (การชำระคืนต้นเงินกู้ จำนวน 89,170.4 ล้านบาท และการชำระดอกเบี้ยและค่าใช้จ่ายในการกู้เงิน จำนวน 219,947.99 ล้านบาท) และแผนการชำระหนี้จากแหล่งเงินอื่น ๆ วงเงิน 89,254.16 ล้านบาท เช่น แผนการชำระหนี้ในประเทศของรัฐบาลของกองทุนเพื่อการฟื้นฟูและพัฒนาระบบสถาบันการเงิน (FIDF) จำนวน 32,977.84 ล้านบาท ทั้งนี้ แผนฯ ประจำปีงบประมาณ 2563 อยู่ภายใต้กรอบของกฎหมายที่เกี่ยวข้อง ได้แก่ พระราชบัญญัติวินัยการเงินการคลังของรัฐ พ.ศ. 2561 พระราชบัญญัติการบริหารหนี้สาธารณะ พ.ศ. 2548 และที่แก้ไขเพิ่มเติม และระเบียบคณะกรรมการนโยบายและกำกับการบริหารหนี้สาธารณะว่าด้วยหลักเกณฑ์การบริหารหนี้สาธารณะ พ.ศ. 2561

1. ตามระเบียบคณะกรรมการนโยบายและกำกับการบริหารหนี้สาธารณะว่าด้วยหลักเกณฑ์

การบริหารหนี้สาธารณะ พ.ศ. 2561 ข้อ 12 กำหนดว่า ในการจัดทำแผนการบริหารหนี้สาธารณะประจำปีงบประมาณ ให้กระทรวงการคลัง (สำนักงานบริหารหนี้สาธารณะ) พิจารณาหลักเกณฑ์การกู้เงินของรัฐวิสาหกิจที่ไม่ได้ทำธุรกิจให้กู้ยืมเงินธุรกิจบริหารสินทรัพย์ หรือธุรกิจประกันสินเชื่อ โดยต้องมีฐานะทางการเงินที่มั่นคง หรือมีความสามารถในการชำระหนี้ได้ ซึ่งต้องมีสัดส่วนความสามารถในการหารายได้เทียบกับภาระหนี้ของกิจการ (DSCR) นับแต่มีการก่อหนี้ในอัตราไม่ต่ำกว่า 1 โดยหากมีความจำเป็นต้องกู้เงินแต่ไม่สามารถปฏิบัติตามหลักเกณฑ์ดังกล่าวได้ ให้รัฐวิสาหกิจนั้น เสนอเหตุผลความจำเป็น แนวทางการแก้ไขปัญหา และแผนการบริหารหนี้ที่ชัดเจนต่อ คณะกรรมการฯ เพื่อเสนอความเห็นประกอบการขออนุมัติการกู้เงินต่อคณะรัฐมนตรี โดยในแผนฯ ประจำปีงบประมาณ 2563 มีรัฐวิสาหกิจ จำนวน 5 แห่ง ที่มี DSCR ต่ำกว่า 1 เท่า ที่ต้องเสนอขออนุมัติต่อคณะรัฐมนตรี ได้แก่ การรถไฟฟ้าขนส่งมวลชนแห่งประเทศไทย การเคหะแห่งชาติ การรถไฟแห่งประเทศไทย องค์การขนส่งมวลชนกรุงเทพ และการยางแห่งประเทศไทย ซึ่งรัฐวิสาหกิจทั้ง 5 แห่ง ดังกล่าว ได้ชี้แจงเหตุผลความจำเป็นที่ต้องกู้เงิน แนวทางในการแก้ไขปัญหา รวมทั้งแผนการบริหารหนี้ที่ชัดเจนเสนอต่อคณะกรรมการฯ แล้ว และคณะกรรมการฯ ได้พิจารณาแล้วเห็นควรเสนอคณะรัฐมนตรีพิจารณาอนุมัติให้รัฐวิสาหกิจทั้ง 5 แห่ง สามารถกู้เงินใหม่และบริหารหนี้เดิมภายใต้แผนฯ ประจำปีงบประมาณ 2563 โดยให้รับความเห็นของคณะกรรมการฯ ไปดำเนินการด้วย

1. นอกจากนี้ คณะกรรมการฯ ได้พิจารณาการกู้เงินของบริษัท การบินไทย จำกัด (มหาชน)

ภายใต้แผนการบริหารหนี้สาธารณะ ประจำปีงบประมาณ 2563 แล้ว เห็นว่า แม้ว่าบริษัท การบินไทย จำกัด (มหาชน) ยังมี DSCR ไม่ต่ำกว่าเกณฑ์ขั้นต่ำ (1 เท่า) แต่มีการก่อหนี้ใหม่เพื่อใช้เป็นเงินทุนหมุนเวียนในการดำเนินกิจการทั่วไปเป็นจำนวนมาก ประกอบกับ ผลประกอบการในครึ่งปีแรกของปี 2562 ขาดทุนเป็นจำนวนมาก ดังนั้น คณะกรรมการฯ จึงขอให้กระทรวงคมนาคมรับความเห็นประเด็นนี้ของคณะกรรมการฯ ไปพิจารณาดำเนินการ ตามความเหมาะสมต่อไป

**7. เรื่อง การโอนเงินหรือสินทรัพย์ของกองทุนเพื่อการฟื้นฟูและพัฒนาระบบสถาบันการเงินเพื่อชำระคืนต้นเงินกู้และดอกเบี้ยเงินกู้ FIDF 1 และ FIDF 3**

คณะรัฐมนตรีมีมติอนุมัติตามที่กระทรวงการคลัง (กค.) เสนอ ให้โอนเงินของกองทุนเพื่อการฟื้นฟูและพัฒนาระบบสถาบันการเงิน (กองทุนฯ) เข้าบัญชีสะสมเพื่อการชำระคืนต้นเงินกู้ชดใช้ความเสียหายของกองทุนเพื่อการฟื้นฟูและพัฒนาระบบสถาบันการเงิน (บัญชีสะสมฯ) ในปีงบประมาณ 2563 จำนวน 6,700 ล้านบาท โดยให้กองทุนฯ ทยอยโอนเงินดังกล่าวเข้าบัญชีสะสมฯ ตามปริมาณสภาพคล่องของกองทุนฯ เนื่องจากจำนวนเงินดังกล่าวมีความเหมาะสมกับเงินสดรับคงเหลือของกองทุนฯ ที่ประมาณการว่าจะมีอยู่จำนวน 7,741 ล้านบาท ซึ่งจะทำให้กองทุนฯ มีเงินสดคงเหลือเพื่อสำรองเป็นค่าใช้จ่าย ค่าดำเนินการ และภาระชดเชยที่อยู่ระหว่างดำเนินการ จำนวน 1,041 ล้านบาท อย่างไรก็ดี หากกองทุนฯ ได้รับเงินที่มีนัยสำคัญ ให้พิจารณาทบทวนเพื่อขออนุมัตินำส่งเงินเข้าบัญชีสะสมฯ เพิ่มเติมต่อไป

**สาระสำคัญของเรื่อง**

กค. รายงานว่า กองทุนฯ ได้พิจารณาประมาณการกระแสเงินรับ – จ่ายของกองทุนฯ ซึ่งคาดว่าในปีงบประมาณ 2563 กองทุนฯ จะมีเงินสดคงเหลือภายหลังสำรองค่าใช้จ่ายที่เกี่ยวข้องแล้ว ประมาณ 6,700 ล้านบาท และคณะกรรมการจัดการกองทุนในการประชุมเมื่อวันที่ 25 กรกฎาคม 2562 ได้มีมติเห็นชอบการนำส่งเงินของกองทุนฯ จำนวนดังกล่าว เพื่อชำระคืนต้นเงินกู้และดอกเบี้ย FIDF 1 และ FIDF 3 โดยให้กองทุนฯ ทยอยโอนเงินจำนวนดังกล่าวเข้าบัญชีสะสมฯ ตามปริมาณสภาพคล่องของกองทุนฯ ทั้งนี้ หากกองทุนฯ นำส่งเงินเข้าบัญชีสะสมฯ ตามที่เสนอมาในครั้งนี้ กองทุนฯ จะมีเงินสดคงเหลือประมาณ 1,041 ล้านบาท เพื่อใช้เป็นค่าใช้จ่ายในการดำเนินงาน และภาระชดเชยที่อยู่ระหว่างดำเนินการ และหากกองทุนฯ มีสภาพคล่องคงเหลือ กองทุนฯ จะได้พิจารณาทบทวนเพื่อขออนุมัตินำส่งเงินเข้าบัญชีสะสมฯ เพิ่มเติมต่อไป

**8. เรื่อง การขยายระยะเวลาแก้ไขปัญหาหนี้สินเกษตรกรตามโครงการปรับโครงสร้างและระบบการผลิตการเกษตร (คปร.) และโครงการแผนฟื้นฟูการเกษตร (ผกก.)**

คณะรัฐมนตรีพิจารณาเรื่อง การขยายระยะเวลาแก้ไขปัญหาหนี้สินเกษตรกรตามโครงการปรับโครงสร้างและระบบการผลิตการเกษตร (คปร.) และโครงการแผนฟื้นฟูการเกษตร (ผกก.) ตามที่กระทรวงเกษตรและสหกรณ์ (กษ.) เสนอ แล้วมีมติดังนี้

1. เห็นชอบการขยายระยะเวลาแก้ไขปัญหาหนี้สินเกษตรกรตามโครงการปรับโครงสร้าง

และระบบการผลิตการเกษตร (คปร.) และโครงการแผนฟื้นฟูการเกษตร (ผกก.) ออกไปอีก 5 ปี **จากเดิม**ที่สิ้นสุดโครงการ ณ วันที่ 30 กันยายน 2562 **เป็น** วันที่ 30 กันยายน 2567

2. ให้กระทรวงเกษตรและสหกรณ์และหน่วยงานที่เกี่ยวข้องพิจารณามาตรการเพื่อช่วย

ให้เกษตรกรที่ยังคงเป็นหนี้มีความสามารถชำระหนี้ทั้งหมดได้ ภายในระยะเวลา 5 ปีตามที่ขอขยายระยะเวลาข้างต้น

3. ให้กระทรวงการคลัง (กรมบัญชีกลาง ธนาคารเพื่อการเกษตรและสหกรณ์การเกษตร)

และหน่วยงานที่เกี่ยวข้องเร่งดำเนินมาตรการปลดเปลื้องหนี้สินโดยการตัดจำหน่ายหนี้สูญของเกษตรกรที่อยู่ในข่ายดังกล่าว เพื่อให้การบริหารจัดการหนี้สินเป็นไปอย่างถูกต้อง สะท้อนความเป็นจริง และลดภาะงบประมาณของรัฐบาล

**สาระสำคัญของเรื่อง**

1. โครงการแผนฟื้นฟูการเกษตร และโครงการปรับโครงสร้างและระบบการผลิตการเกษตร ได้เริ่มดำเนินการตั้งแต่ปี 2535 และ 2537 ตามลำดับ เพื่อเป็นการแก้ไขปัญหาหนี้สินให้แก่เกษตรกรจนถึงปี 2547 โดยข้อมูล ณ วันที่ 30 กันยายน 2547 มีเกษตรกรเป็นหนี้ 180,996 ราย ต้นเงินกู้ 8,119.77 ล้านบาท ซึ่งคณะรัฐมนตรีมีมติเมื่อวันที่ 22 กุมภาพันธ์ 2548 เห็นชอบในหลักการและวิธีการแก้ไขปัญหาหนี้สินเกษตรกร ตามโครงการปรับโครงสร้างและระบบการผลิตการเกษตร และโครงการแผนฟื้นฟูการเกษตรโดยการปรับโครงสร้างหนี้ ซึ่งเกษตรกรที่มีแผนฟื้นฟูอาชีพจะได้รับ (1) การลดต้นเงินกู้ให้กึ่งหนึ่งและไม่ต้องชำระดอกเบี้ยค้างชำระ และ (2) ต้นเงินกู้อีกกึ่งหนึ่ง ให้ขยายระยะเวลาชำระหนี้คืนตามศักยภาพออกไปไม่เกิน 15 ปี (30 กันยายน 2562) พร้อมงดคิดดอกเบี้ยที่จะเกิดขึ้นในอนาคต โดยให้เกษตรกรมาขึ้นทะเบียนขอรับความช่วยเหลือภายใน 3 เดือนหลังมีมติ ต่อมาคณะรัฐมนตรีได้มีมติเมื่อวันที่ 16 พฤษภาคม 2559 เห็นชอบให้เกษตรกรจำนวน 478 ราย ที่ไม่ได้มาขอขึ้นทะเบียนในช่วงเวลาดังกล่าว ให้ได้รับความช่วยเหลือโดยใช้กรอบแนวทางการแก้ปัญหาหนี้สินเกษตรกรฯ ตามมติคณะรัฐมนตรีเมื่อวันที่ 22 กุมภาพันธ์ 2548 ตามที่กระทรวงเกษตรและสหกรณ์เสนอด้วย

2. ณ วันที่ 31 กรกฎาคม 2562 พบว่า **ยังคงมีเกษตรกรเป็นหนี้อยู่ 34,561 ราย ต้น เงินกู้ค้างชำระ 793.32 ล้านบาท** [จำแนกเป็นต้นเงินกู้ที่ยังไม่ถึงกำหนดชำระ 81.11 ล้านบาท ต้นเงินกู้ค้างชำระ 705.41 ล้านบาท และต้นเงินกู้ดำเนินคดี (ค้างชำระเกิน 60 วัน) 6.80 ล้านบาท] **แต่โดยที่การขยายระยะเวลาโครงการฯ ตามมติข้างต้น จะสิ้นสุดลงในวันที่ 31 กันยายน 2562** ที่ประชุมคณะอนุกรรมการประสานงานเพื่อช่วยเหลือเกษตรกรตามโครงการปรับโครงสร้างและระบบการผลิตการเกษตร และโครงการแผนฟื้นฟูการเกษตร ครั้งที่ 2/2562 เมื่อวันที่ 30 พฤษภาคม 2562 จึงได้**มีมติเห็นชอบให้ขอขยายระยะเวลาการแก้ไขปัญหาหนี้สินเกษตรกรตามโครงการฯ ออกไปอีก 5 ปี จนถึง 30 กันยายน 2567** เนื่องจากยังมีเกษตรกรบางส่วนที่มีความสามารถในการชำระหนี้ตามศักยภาพได้อย่างต่อเนื่องจะได้มีเวลาในการชำระหนี้เพิ่มขึ้น ทั้งนี้ กระทรวงเกษตรและสหกรณ์แจ้งว่า ธนาคารเพื่อการเกษตรและสหกรณ์การเกษตร (ธ.ก.ส.) จะงดคิดค่าบริหารสินเชื่อในอัตราร้อยละ 3 ต่อปีของต้นเงินกู้คงเหลือทั้งหมดที่จะขยายระยะเวลาชำระหนี้ออกไป (ซึ่งรัฐบาลเป็นผู้ชดเชยให้แก่ ธ.ก.ส. มาโดยตลอด) จึงจะไม่ก่อให้เกิดภาระค่าใช้จ่ายแก่รัฐบาลแต่อย่างใด

**9. เรื่อง ขออนุมัติใช้งบกลาง รายการเงินสำรองจ่ายเพื่อกรณีฉุกเฉินหรือจำเป็น ในการจ่ายเงินงบอุดหนุน เฉพาะกิจ โครงการเงินอุดหนุนเพื่อการเลี้ยงดูเด็กแรกเกิด**

คณะรัฐมนตรีมีมติเห็นชอบให้กระทรวงการพัฒนาสังคมและความมั่นคงของมนุษย์โดยกรมกิจการเด็กและเยาวชนเบิกจ่ายงบประมาณรายจ่ายประจำปีงบประมาณ พ.ศ. 2561 งบกลาง รายการเงินสำรองจ่ายเพื่อกรณีฉุกเฉินหรือจำเป็น ที่กระทรวงการคลังอนุมัติให้ขยายเวลาเบิกจ่ายเงินงบประมาณถึงวันทำการสุดท้ายของเดือนกันยายน 2562 จำนวน 1,806,738,300 บาท เพื่อเป็นค่าใช้จ่ายในโครงการเด็กและเยาวชนได้รับการพัฒนาศักยภาพตามช่วงวัย โดยให้เบิกจ่ายในงบรายจ่ายอื่น ลักษณะเงินอุดหนุนประเภทเงินอุดหนุนเฉพาะกิจ รายการเงินอุดหนุนเพื่อการเลี้ยงดูเด็กแรกเกิด ที่จะได้รับเงินต่อเนื่อง 5 เดือน (เดือนพฤษภาคม – กันยายน 2562) เฉพาะผู้มีสิทธิ์ที่มีข้อมูลถูกต้องครบถ้วน จำนวน 863,803 คน ดังนี้

1. กลุ่มที่ 1 เด็กที่รับสิทธิ์ในปีงบประมาณ พ.ศ. 2559 – 2561 รับต่อเนื่องจบครบ 6 ปี (เด็กเดิมฐานรายได้ 36,000 บาท/คน/ปี)

1.1 ผู้มีสิทธิ์สะสม เดือนตุลาคม 2558 – กันยายน 2561 (ต่อเนื่อง) จำนวน 503,654 คน

1.2 ผู้มีสิทธิ์ได้รับเงินไม่ครบตามสิทธิ์ (ถูกระงับสิทธิ์และอยู่ระหว่างเสนอคณะรัฐมนตรี) และมาให้ข้อมูลเพิ่มเติมภายหลังวันที่ 30 กันยายน 2561 จำนวน 32,316 คน

1.3 ผู้มีสิทธิ์ได้รับเงินอุดหนุนครบ 3 ปี และถูกระงับสิทธิ์ (เด็กเดิมฐานรายได้ 36,000 บาท/คน/ปี) จำนวน 132,164 คน

2. กลุ่มที่ 2 เด็กที่ได้รับสิทธิ์ใหม่ ดังนี้

2.1 เด็กที่เกิดตั้งแต่วันที่ 1 ตุลาคม 2558 ที่มีคุณสมบัติและไม่เคยได้รับสิทธิ์ มีสิทธิ์ได้รับเงินตั้งแต่ปีงบประมาณ พ.ศ. 2562 จนอายุครบ 6 ปี และเป็นเด็กที่ลงทะเบียนโครงการลงทะเบียนเพื่อสวัสดิการแห่งรัฐ จำนวน 169,669 คน

2.2 เด็กที่เกิดตั้งแต่ปีงบประมาณ พ.ศ. 2562 ได้รับสิทธิ์จนครบอายุ 6 ปี เป็นเด็กที่เกิดปีงบประมาณ พ.ศ. 2562 ที่ลงทะเบียนแล้ว และที่ลงทะเบียนตามโครงการลงทะเบียนเพื่อสวัสดิการแห่งรัฐ แต่ยังไม่ลงทะเบียนในโครงการเงินอุดหนุนเพื่อการเลี้ยงดูเด็กแรกเกิด จำนวน 26,000 คน

สำหรับกลุ่มเด็กที่เป็นผู้มีสิทธิ์ แต่ยังไม่ได้มาลงทะเบียนรับสิทธิ์ตามโครงการเงินอุดหนุนเพื่อการเลี้ยงดูเด็กแรกเกิดและยังไม่มาให้ข้อมูลเพิ่มเติมให้ครบถ้วน จำนวน 579,693 คน เป็นเงินทั้งสิ้น 4,563,764,000 บาท เมื่อมีข้อมูลการลงทะเบียนรับสิทธิ์ถูกต้องครบถ้วนแล้ว เห็นควรให้กระทรวงการพัฒนาสังคมและความมั่นคงของมนุษย์ โดยกรมกิจการเด็กและเยาวชนรับการสนับสนุนงบประมาณรายจ่ายต่อไป ตามความเห็นของสำนักงบประมาณ

**10. เรื่อง ขอรับการสนับสนุนงบประมาณรายจ่ายประจำปีงบประมาณ พ.ศ. 2561 งบกลาง รายการเงินสำรองจ่ายเพื่อกรณีฉุกเฉินหรือจำเป็น เพื่อช่วยเหลือผู้ประสบภัยพิบัติกรณีฉุกเฉิน (กรณีอุทกภัย)**

คณะรัฐมนตรีมีมติเห็นชอบในหลักการให้กระทรวงมหาดไทยใช้จ่ายงบประมาณรายจ่ายประจำปีงบประมาณ พ.ศ. 2561 งบกลาง รายการเงินสำรองจ่ายเพื่อกรณีฉุกเฉินหรือจำเป็น ที่กระทรวงการคลังอนุมัติให้ขยายระยะเวลาเบิกจ่ายเงินกันได้ถึงวันทำการสุดท้ายของเดือนกันยายน 2562 จำนวน 5,550,000,000 บาท เพื่อเป็นค่าใช้จ่ายเงินช่วยเหลือองค์กรปกครองส่วนท้องถิ่น ในการแก้ไขปัญหาบรรเทาความเดือดร้อนในพื้นที่ที่ได้รับความเดือดร้อนจากอุทกภัยในเบื้องต้น ใน 29 จังหวัด ที่อยู่ในพื้นที่ได้รับการประกาศเขตพื้นที่ประสบสาธารณภัยหรือประกาศเขตการให้ความช่วยเหลือผู้ประสบภัยพิบัติกรณีฉุกเฉิน ประกอบด้วยองค์การบริหารส่วนจังหวัด จำนวน 29 แห่ง เทศบาลนคร จำนวน 7 แห่ง เทศบาลเมือง จำนวน 55 แห่ง และเทศบาลตำบล จำนวน 1,019 แห่ง รวม 1,110 แห่ง แห่งละ 5,000,000 บาท โดยให้กรมส่งเสริมการปกครองท้องถิ่นเป็นหน่วยรับงบประมาณและดำเนินการ ให้เบิกจ่ายในงบรายจ่ายอื่น ลักษณะเงินอุดหนุนทั่วไป โดยให้ขอทำความตกลงในรายละเอียดกับสำนักงบประมาณต่อไป

**11. เรื่อง ขออนุมัติงบประมาณรายจ่ายประจำปีงบประมาณ พ.ศ. 2561 งบกลาง รายการเงินสำรองจ่ายเพื่อกรณีฉุกเฉินหรือจำเป็น เพื่อช่วยเหลือผู้ประสบภัยพิบัติกรณีฉุกเฉิน (กรณีอุทกภัย)**

คณะรัฐมนตรีมีมติเห็นชอบในหลักการให้กระทรวงมหาดไทยใช้จ่ายงบประมาณรายจ่ายประจำปีงบประมาณ พ.ศ. 2561 งบกลาง รายการเงินสำรองจ่ายเพื่อกรณีฉุกเฉินหรือจำเป็น ที่กระทรวงการคลังอนุมัติให้ขยายระยะเวลาเบิกจ่ายเงินกันได้ถึงวันทำการสุดท้ายของเดือนกันยายน 2562 จำนวน 2,092,400,000 บาท เพื่อเป็นค่าใช้จ่ายเงินช่วยเหลือแก่ผู้ประสบภัย ครัวเรือนละ 5,000 บาท จำนวน 418,480 ครัวเรือน ตามข้อมูลครัวเรือนผู้ประสบภัยเบื้องต้นซึ่งเป็นจำนวนครัวเรือนจากการสำรวจเบื้องต้น ใน 29 จังหวัด ที่อยู่ในพื้นที่ได้ประกาศเขตพื้นที่ประสบสาธาณภัยหรือประกาศเขตการให้ความช่วยเหลือผู้ประสบภัยพิบัติกรณีฉุกเฉิน โดยให้ธนาคารออมสินเป็นหน่วยรับงบประมาณ ให้เบิกจ่ายในงบรายจ่ายอื่น ลักษณะเงินอุดหนุนทั่วไป รวมทั้งให้สามารถถัวจ่ายข้ามจังหวัดได้ และกรมป้องกันและบรรเทาสาธารณภัยเป็นหน่วยดำเนินการ

**12. เรื่อง ขอรับจัดสรรงบประมาณรายจ่ายประจำปีงบประมาณ พ.ศ. 2562 งบกลาง รายการเงินสำรองจ่ายเพื่อกรณีฉุกเฉินหรือจำเป็น**

คณะรัฐมนตรีมีมติอนุมัติงบประมาณรายจ่ายประจำปีงบประมาณ พ.ศ. 2562 งบกลาง รายการเงินสำรองจ่ายเพื่อกรณีฉุกเฉินหรือจำเป็น เป็นจำนวนเงิน 10,000 ล้านบาท เพื่อจัดสรรให้แก่กองทุนประชารัฐสวัสดิการเพื่อเศรษฐกิจฐานรากและสังคม เพื่อให้การดำเนินมาตรการให้ความช่วยเหลือผ่านบัตรสวัสดิการแห่งรัฐเป็นไปอย่างต่อเนื่องและสามารถรองรับการดำเนินงานสำหรับมาตรการที่เกี่ยวข้องกับบัตรสวัสดิการแห่งรัฐในอนาคต ตามที่กระทรวงการคลังเสนอ

ทั้งนี้ กระทรวงการคลังเสนอว่า เนื่องจากมาตรการบรรเทาค่าครองชีพผ่านบัตรสวัสดิการแห่งรัฐได้เริ่มดำเนินการตั้งแต่เดือนสิงหาคม 2562 โดยได้ใช้จ่ายเงินกองทุนประชารัฐสวัสดิการเพื่อเศรษฐกิจฐานรากและสังคม ทั้งนี้ กองทุนประชารัฐสวัสดิการเพื่อเศรษฐกิจฐานรากและสังคมมีรายจ่ายประจำ ได้แก่ สวัสดิการพื้นฐานเพื่อลดค่าครองชีพและลดค่าใช้จ่ายเดินทางให้แก่ผู้มีบัตรสวัสดิการแห่งรัฐเป็นประจำทุกเดือน ดังนั้น เพื่อให้การดำเนินมาตรการช่วยเหลือผ่านบัตรสวัสดิการแห่งรัฐเป็นไปอย่างต่อเนื่องและสามารถรองรับการดำเนินงานสำหรับมาตรการที่เกี่ยวข้องกับบัตรสวัสดิการแห่งรัฐในอนาคต จึงจำเป็นต้องขอรับจัดสรรงบประมาณรายจ่ายประจำปีงบประมาณ พ.ศ. 2562 งบกลาง รายการเงินสำรองจ่ายเพื่อกรณีฉุกเฉินหรือจำเป็น เป็นจำนวนเงิน 10,000 ล้านบาท เพิ่มเติมให้แก่กองทุนประชารัฐสวัสดิการเพื่อเศรษฐกิจฐานรากและสังคม

**13. เรื่อง ขอรับจัดสรรงบประมาณรายจ่ายประจำปีงบประมาณ พ.ศ. 2562 งบกลาง รายการเงินสำรองจ่ายเพื่อกรณีฉุกเฉินหรือจำเป็น**

คณะรัฐมนตรีมีมติอนุมัติงบประมาณรายจ่ายประจำปีงบประมาณ พ.ศ. 2562 งบกลาง รายการเงินสำรองจ่ายเพื่อกรณีฉุกเฉินหรือจำเป็น ให้แก่ ธ.ก.ส. เป็นจำนวนเงินทั้งสิ้น 10,000 ล้านบาท เพื่อลดลูกหนี้รอการชดเชยของรัฐบาล ตามมาตรการช่วยเหลือเกษตรกรผู้ปลูกข้าว ปีการผลิต 2559/60 ด้านการเงิน ของ ธ.ก.ส. ตามที่กระทรวงการคลังเสนอ

**14. เรื่อง ระบบทะเบียนประวัติข้าราชการอิเล็กทรอนิกส์**

คณะรัฐมนตรีมีมติรับทราบตามที่สำนักงาน ก.พ. เสนอการดำเนินการปรับปรุงระบบทะเบียนประวัติข้าราชการ (ก.พ. 7) จาก**เดิม**ใช้วิธีการบันทึกด้วยมือใน ก.พ. 7 แบบกระดาษ **เป็น**ระบบทะเบียนประวัติข้าราชการอิเล็กทรอนิกส์ (Smart ก.พ. 7) ที่สามารถเชื่อมโยงและเรียกใช้ข้อมูลจากฐานข้อมูลทะเบียนราษฎร์ของกรมการปกครองและข้อมูลการศึกษาจากฐานข้อมูลผู้สำเร็จการศึกษาของสำนักงานคณะกรรมการการอุดมศึกษา (เดิม) ทำให้ลดการบันทึกข้อมูลที่ซ้ำซ้อน ลดความผิดพลาดของการบันทึกข้อมูล และเป็นการใช้ข้อมูลชุดเดียวกัน สรุปได้ ดังนี้

1. คณะกรรมการข้าราชการพลเรือน (ก.พ.) ในการประชุมครั้งที่ 3/2561 เมื่อวันที่ 13 มีนาคม 2561 และครั้งที่ 7/2562 เมื่อวันที่ 26 สิงหาคม 2562 ได้พิจารณาเรื่องดังกล่าวและมีมติสรุปได้ ดังนี้

1.1 **มติการประชุม**

1.1.1 ให้ส่วนราชการจัดทำ/ปรับปรุงระบบทะเบียนประวัติข้าราชการ (ก.พ. 7) เป็นระบบทะเบียนประวัติข้าราชการอิเล็กทรอนิกส์ (Smart ก.พ. 7) ดังนี้

|  |  |
| --- | --- |
| **วันที่บรรจุเป็นข้าราชการพลเรือนสามัญ** | **การดำเนินการของส่วนราชการ** |
| ก่อน 1 ตุลาคม 2561 | บันทึกรายการข้อมูลที่เกิดขึ้นใหม่ในระบบทะเบียนประวัติข้าราชการอิเล็กทรอนิกส์ (โดยไม่ต้องบันทึกรายการข้อมูลใน ก.พ. 7 แบบกระดาษ) |
| 1 ตุลาคม 2561 เป็นต้นไป1 | ให้จัดทำ ก.พ. 7 ในระบบทะเบียนประวัติข้าราชการอิเล็กทรอนิกส์ (โดยยกเลิกการจัดทำ ก.พ. 7 แบบกระดาษ) |

1.1.2 ให้ส่วนราชการรายงานตามระเบียบ ก.พ. ว่าด้วยการรายงานเกี่ยวกับ การบรรจุ การแต่งตั้ง การเลื่อนขั้นเงินเดือน ทะเบียนประวัติของข้าราชการพลเรือนและการปฏิบัติการอื่น พ.ศ. 2535 ด้วยวิธีการทางอิเล็กทรอนิกส์แทนการส่งสำเนาคำสั่งหรือประกาศในรูปแบบกระดาษ

1.1.3 ในกรณีต้องการใช้ ก.พ. 7 ที่พิมพ์ด้วยระบบทะเบียนประวัติข้าราชการอิเล็กทรอนิกส์ จะต้องมีการลงนามรับรองเอกสารดังกล่าวโดยเจ้าหน้าที่ผู้มีหน้าที่เก็บรักษาทะเบียนประวัติหรือผู้ที่ได้รับมอบหมาย2

ทั้งนี้ สำนักงาน ก.พ. แจ้งว่าจะแจ้งให้ส่วนราชการเริ่มดำเนินการตั้งแต่วันที่ 1 ตุลาคม 2562 ส่วนรายการข้อมูลก่อนวันที่ 1 ตุลาคม 2562 ของข้าราชการพลเรือนสามัญที่บรรจุเข้ารับราชการก่อนวันที่ 1 ตุลาคม 2561 นั้น สำนักงาน ก.พ. จะถ่ายโอนข้อมูลเดิมและแปลงเอกสาร ก.พ. 7 แบบกระดาษ ที่เก็บไว้ที่สำนักงาน ก.พ. ให้เป็นรูปแบบอิเล็กทรอนิกส์และจัดเก็บในระบบทะเบียนประวัติข้าราชการอิเล็กทรอนิกส์ของแต่ละบุคคล

1.2 ก.พ. ได้มีข้อเสนอแนะเกี่ยวกับระบบทะเบียนประวัติข้าราชการอิเล็กทรอนิกส์ (Smart ก.พ. 7) ซึ่งสำนักงาน ก.พ. จะรับไปดำเนินการ ดังนี้

1.2.1 ควรระบุรายการเพิ่มเติมเพื่อใช้ประโยชน์ในการบริหารงานบุคคล เช่น ความเชี่ยวชาญ การปฏิบัติงานในตำแหน่ง ความดีความชอบ การยื่นบัญชีทรัพย์สิน ผลงานประเมินทางวิชาการ เป็นต้น

1.2.2 ควรมีการรักษาความมั่นคงปลอดภัยทางไซเบอร์ (Cyber Security) โดยอาจมีการใช้การยืนยันตัวตน เช่น ชีวมาตรหรือไบโอเมตริก (biometric) ไม่ว่าจะเป็นลายนิ้วมือหรือลายม่านตา

1.2.3 ควรขยายผลถึงข้าราชการประเภทอื่นให้สามารถใช้ระบบทะเบียนประวัติข้าราชการอิเล็กทรอนิกส์ของสำนักงาน ก.พ. ได้

1.2.4 ควรเปลี่ยนชื่อ “ก.พ. 7” ให้มีความทันสมัยและมีความเหมาะสมมากยิ่งขึ้น

2. สำนักงาน ก.พ. เห็นว่าระบบดังกล่าวสามารถจัดเก็บและจัดทำรายการข้อมูลครบถ้วนตามแบบ ก.พ. 7 และเป็นการนำเทคโนโลยีมาใช้ซึ่งจะเป็นประโยชน์ต่อราชการ ดังนี้

2.1 มีฐานข้อมูลกลางทรัพยากรบุคคลภาครัฐ (ข้าราชการพลเรือนสามัญ) ที่สามารถใช้ในการบริหารทรัพยากรบุคคลของประเทศได้ เพื่อให้การบริหารจัดการข้อมูลกำลังคนภาครัฐมีความถูกต้อง รวดเร็ว และมีประสิทธิภาพ

2.2 ลดงบประมาณ ลดความซ้ำซ้อนของข้อมูล ลดขั้นตอนในการจัดทำทะเบียนประวัติข้าราชการ และลดพื้นที่ในการจัดเก็บแบบ ก.พ. 7 ที่เป็นเอกสาร

2.3 สำนักงาน ก.พ. และส่วนราชการมีข้อมูลบุคลากรที่สามารถประมวลผลและจัดทำรายงานได้ โดยจะทำให้ส่วนราชการสามารถบริหารทรัพยากรบุคคลได้อย่างมีประสิทธิภาพ

1สำนักงาน ก.พ. ได้เริ่มนำร่องให้ทุกส่วนราชการดำเนินการจัดทำทะเบียนประวัติของข้าราชพลเรือนสามัญผู้ซึ่งได้รับการบรรจุเข้ารับราชการตั้งแต่วันที่ 1 ตุลาคม 2561 ด้วยวิธีการบันทึกข้อมูลประวัติข้าราชการในระบบทะเบียนประว้ติข้าราชการอิเล็กทรอนิกส์ควบคู่ไปกับการจัดทำแบบทะเบียนประวัติข้าราชการ (ก.พ. 7) แบบกระดาษ ซึ่งส่วนราชการไม่ต้องส่ง ก.พ. 7 และคำสั่งหรือประกาศของข้าราชการที่ได้รับการบรรจุเข้ารับราชการตั้งแต่วันที่ 1 ตุลาคม 2561 มายังสำนักงาน ก.พ. ทำให้ลดค่าใช้จ่าย ลดการใช้กระดาษ ลดเวลาการจัดส่งเอกสาร เอกสารไม่สูญหายระหว่างการจัดส่ง และลดพื้นที่ในการจัดเก็บเอกสาร รวมทั้งช่วยให้การปฏิบัติงานมีความสะดวก รวดเร็ว ถูกต้อง และมีประสิทธิภาพเพิ่มขึ้น นอกจากนี้สำนักงาน ก.พ. จะมีฐานข้อมูลที่เป็นประโยชน์ในการบริหารงานบุคคลทันที เมื่อส่วนราชการดำเนินการจัดทำทะเบียนประวัติในระบบทะเบียนประวัติข้าราชการอิเล็กทรอนิกส์

2สำนักงาน ก.พ. ได้หารือเรื่องการรับรองสิ่งพิมพ์ออกตามประกาศคณะกรรมการธุรกรรมทางอิเล็กทรอนิกส์ เรื่องการรับรองสิ่งพิมพ์ออก พ.ศ. 2555 ในส่วนที่เกี่ยวข้องกับระบบทะเบียนประวัติข้าราชการอิเล็กทรอนิกส์ เพื่อใช้ในการเก็บรักษาทะเบียนประวัติข้าราชการ (ก.พ. 7) และการนำไปใช้ประโยชน์ในการบริหารทรัพยากรบุคคลภาครัฐของสำนักงาน ก.พ. ไปยังกระทรวงดิจิทัลเพื่อเศรษฐกิจและสังคม (ดศ.) แล้ว โดย ดศ. แจ้งว่า หากการดำเนินการดังกล่าวเป็นไปตามหลักเกณฑ์ภายใต้ประกาศดังกล่าวให้ถือว่า “การสั่งพิมพ์รายการข้อมูลทะเบียประวัติข้าราชการโดยเจ้าของประวัติ เจ้าหน้าที่ของส่วนราชการ และเจ้าหน้าที่ของสำนักงาน ก.พ. ผ่านระบบทะเบียนประวัติข้าราชการอิเล็กทรอนิกส์ของสำนักงาน ก.พ. ได้มีการรับรองสิ่งพิมพ์ที่ออกโดยหน่วยงานรับรองสิ่งพิมพ์ออกและมีผลใช้แทนต้นฉบับได้”

**15. เรื่อง การจ้างข้าราชการภายหลังครบเกษียณอายุราชการเป็นลูกจ้างชั่วคราวเป็นกรณีพิเศษ**

คณะรัฐมนตรีมีมติอนุมัติตามที่กระทรวงการต่างประเทศ (กต.) เสนอ การจ้าง**นายพิริยะ เข็มพล** เป็นลูกจ้างชั่วคราวเป็นกรณีพิเศษ ภายหลังครบเกษียณอายุราชการในวันที่ 30 กันยายน 2562 เป็นเวลา 26 วัน ตั้งแต่วันที่ 1 – 26 ตุลาคม 2562 โดยให้ได้รับค่าจ้างเท่ากับเงินเพิ่มพิเศษสำหรับข้าราชการซึ่งมีตำแหน่งหน้าที่ประจำอยู่ในต่างประเทศ (พ.ข.ต.) และสิทธิประโยชน์อื่น ๆ ที่ได้รับตามตำแหน่งเอกอัครราชทูต (นักบริหารการทูตระดับสูง) ซึ่งเป็นตำแหน่งที่ดำรงอยู่ก่อนเกษียณอายุราชการ ส่วนค่าย้ายถิ่นที่อยู่และค่าพาหนะเดินทางกลับประเทศไทย ให้เป็นไปตามสิทธิที่พึงได้รับจากการพ้นหน้าที่ราชการในต่างประเทศตามปกติ

**สาระสำคัญของเรื่อง**

กต. รายงานว่า

1. สมเด็จพระเจ้าลูกเธอ เจ้าฟ้าสิริวัณณวรีนารีรัตนราชกัญญา ทรงรับเชิญเสด็จไปทรงเป็นหัวหน้าทีมนักกีฬาขี่ม้า เพื่อนำนักกีฬาขี่ม้าเข้าร่วมการแข่งขันกีฬาทหารโลก ครั้งที่ 7 (The 7th CISM World Games) ระหว่างวันที่ 17 – 21 ตุลาคม 2562 ณ นครอู่ฮั่น มณฑลหูเป่ย สาธารณรัฐประชาชนจีน

2. รองนายกรัฐมนตรี (นายสมคิด จาตุศรีพิทักษ์) มีกำหนดการเยือนเขตบริหารพิเศษฮ่องกงระหว่าง 23 – 24 ตุลาคม 2562 เพื่อเข้าร่วมการประชุม Guangdong-Hong Kong-Macao Greater Bay Area: New Horizon for China’s Reform and Opening-up, New Practice of ‘One Country, Two Systems’ , and New Platform for Win-Win Cooperation

3. กต. พิจารณาแล้วเห็นว่า โดยที่ภารกิจการรับเสด็จพระบรมวงศานุวงศ์ชั้นสูงเป็นภารกิจสำคัญที่ต้องอาศัยความต่อเนื่องและความคุ้นเคยกับผู้ที่เกี่ยวข้องระดับสูงของประเทศผู้รับ ดังนั้น เพื่อให้การรับเสด็จสมเด็จพระเจ้าลูกเธอ เจ้าฟ้าสิริวัณณวรีนารีรัตนราชกัญญา เป็นไปด้วยความเรียบร้อยและสมพระเกียรติ รวมถึงเพื่อให้การเยือนเขตบริหารพิเศษฮ่องกงของผู้แทนระดับสูงของรัฐบาลเป็นไปด้วยความเรียบร้อย จึงเห็นควรให้จ้างนายพิริยะ เข็มพล เอกอัครราชทูต (นักบริหารการทูตระดับสูง) สถานเอกอัครราชทูต ณ กรุงปักกิ่ง สาธารณรัฐประชาชนจีน สำนักงานปลัดกระทรวงการต่างประเทศ ซึ่งจะครบเกษียณอายุราชการในวันที่ 30 กันยายน 2562 และจะพ้นจากราชการในวันที่ 1 ตุลาคม 2562 เป็นลูกจ้างชั่วคราวเป็นกรณีพิเศษ ตั้งแต่วันที่ 1 – 26 ตุลาคม 2562 เพื่อให้ปฏิบัติหน้าที่เอกอัครราชทูตไทยประจำสาธารณรัฐประชาชนจีนในช่วงเวลาดังกล่าว โดยค่าใช้จ่ายดังกล่าวจะเบิกจ่ายจากเงินงบประมาณค่าใช้จ่ายประจำปี 2563 ของ กต.

**16. เรื่อง การจ้างข้าราชการภายหลังครบเกษียณอายุราชการเป็นลูกจ้างชั่วคราวเป็นกรณีพิเศษ**

คณะรัฐมนตรีมีมติอนุมัติตามที่กระทรวงการต่างประเทศ (กต.) เสนอการจ้าง**นายดนัย การพจน์** เป็นลูกจ้างชั่วคราวเป็นกรณีพิเศษ ภายหลังครบเกษียณอายุราชการในวันที่ 30 กันยายน 2562 เป็นเวลา 5 วัน ตั้งแต่วันที่ 1 – 5 ตุลาคม 2562 โดยให้ได้รับค่าจ้างเท่ากับเงินเพิ่มพิเศษสำหรับข้าราชการซึ่งมีตำแหน่งหน้าที่ประจำอยู่ในต่างประเทศ (พ.ข.ต.) รวมถึงสิทธิประโยชน์อื่น ๆ ที่ได้รับตามตำแหน่งเอกอัครราชทูต (นักบริหารการทูตระดับสูง) ซึ่งเป็นตำแหน่งที่ดำรงอยู่ก่อนเกษียณอายุราชการ ส่วนค่าย้ายถิ่นที่อยู่และค่าพาหนะเดินทางกลับประเทศไทยให้เป็นไปตามสิทธิที่พึงได้รับจากการพ้นหน้าที่ราชการในต่างประเทศตามปกติ

**สาระสำคัญของเรื่อง**

กต. รายงานว่า

1. สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ทรงรับเชิญจากรัฐบาลสาธารณรัฐประชาชนจีน เสด็จพระราชดำเนินเยือนสาธารณรัฐประชาชนจีน ระหว่างวันที่ 28 กันยายน – 1 ตุลาคม 2562 เพื่อทรงรับการทูลเกล้าฯ ถวายเหรียญอิสริยาภรณ์มิตรภาพ แห่งสาธารณรัฐประชาชนจีน และทรงร่วมงานในโอกาสฉลองครบรอบ 70 ปี แห่งการสถาปนาสาธารณรัฐประชาชนจีน และทรงพระกรุณาโปรดเกล้าฯ ให้นายดนัย การพจน์ เอกอัครราชทูต (นักบริหารการทูตระดับสูง) สถานเอกอัครราชทูต ณ กรุงดิลี สาธารณรัฐประชาธิปไตยติมอร์ - เลสเต สำนักงานปลัดกระทรวงการต่างประเทศ ตามเสด็จไปในโอกาสดังกล่าว

2. นายดนัย การพจน์ จะครบเกษียณอายุราชการในวันที่ 30 กันยายน 2562 และพ้นจากราชการในวันที่ 1 ตุลาคม 2562

3. กต. พิจารณาแล้วเห็นว่า เพื่อให้ภารกิจการตามเสด็จสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เป็นไปด้วยความเรียบร้อยและสมพระเกียรติ รวมถึงเพื่อให้นายดนัย การพจน์ สามารถส่งมอบงาน เข้าพบและอำลาผู้แทนระดับสูงของสาธารณรัฐประชาธิไตยติมอร์-เลสเต ตามธรรมเนียมปฏิบัติทางการทูต ภายหลังเสร็จสิ้นภารกิจการตามเสด็จเยือนสาธารณรัฐประชาชนจีน จึงเห็นควรให้จ้างนายดนัย การพจน์ เป็นลูกจ้างชั่วคราวเป็นกรณีพิเศษ ระหว่างวันที่ 1 – 5 ตุลาคม 2562 โดยค่าใช้จ่ายดังกล่าวจะเบิกจ่ายจากเงินงบประมาณค่าใช้จ่ายประจำปี 2563 ของ กต.

**17. เรื่อง ขอรับจัดสรรเงินงบประมาณรายจ่ายประจำปีงบประมาณ พ.ศ. 2562 งบกลาง รายการเงินสำรองจ่ายเพื่อกรณีฉุกเฉินหรือจำเป็น**

คณะรัฐมนตรีมีมติเห็นชอบให้กรมบัญชีกลางใช้จ่ายจากงบประมาณรายจ่ายประจำปีงบประมาณ พ.ศ. 2561 งบกลาง รายการเงินสำรองจ่ายเพื่อกรณีฉุกเฉินหรือจำเป็น ที่กระทรวงการคลังอนุมัติให้ขยายเวลาเบิกจ่ายเงินถึงวันทำการสุดท้ายของเดือนกันยายน 2562 จำนวน 2,200,000,000 บาท และจากงบประมาณรายจ่ายประจำปีงบประมาณ พ.ศ. 2562 งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวน 37,800,000,000 บาท รวมเป็นเงินทั้งสิ้น 40,000,000,000 บาท เพื่อเป็นค่าใช้จ่ายเงินเบี้ยหวัด บำเหน็จ บำนาญ และใช้จ่ายจากงบประมาณรายจ่ายประจำปีงบประมาณ พ.ศ. 2561 งบกลาง รายการเงินสำรองจ่ายเพื่อกรณีฉุกเฉินหรือจำเป็น ที่กระทรวงการคลังอนุมัติให้ขยายเวลาเบิกจ่ายเงินถึงวันทำการสุดท้ายของเดือนกันยายน 2562 จำนวน 5,100,000,000 บาท เพื่อเป็นค่าใช้จ่ายในการรักษาพยาบาลข้าราชการ ลูกจ้าง และพนักงานของรัฐ รวมเป็นเงินทั้งสิ้น 45,100,000,000 บาท

**18. เรื่อง ขออนุมัติการจัดสรรงบประมาณ งบกลาง รายการเงินสำรองจ่ายเพื่อกรณีฉุกเฉินหรือจำเป็น ประจำปีงบประมาณ พ.ศ. 2561 ที่กันไว้เบิกเหลื่อมปี เพื่อเป็นค่าใช้จ่ายบุคลากร ภายใต้แผนงานบุคลากรภาครัฐ สำหรับเป็นค่าตอบแทนสมาชิกกองอาสารักษาดินแดน และค่าตอบแทนพิเศษรายเดือนสมาชิกกองอาสารักษาดินแดนที่ปฏิบัติงานในเขตพื้นที่พิเศษ และค่าตอบแทนตำแหน่งกำนัน ผู้ใหญ่บ้าน ฯลฯ**

คณะรัฐมนตรีมีมติเห็นชอบหลักการให้กระทรวงมหาดไทย โดยกรมการปกครองเบิกจ่ายงบประมาณรายจ่ายประจำปีงบประมาณ พ.ศ. 2561 ที่กันไว้เบิกเหลื่อมปี งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวน 559,043,800 บาท เพื่อเป็นค่าใช้จ่ายบุคลากร ภายใต้แผนงานบุคลากรภาครัฐ ประกอบด้วย 1) ค่าตอบแทนสมาชิกกองอาสารักษาดินแดน จำนวน 120,000,000 บาท 2) ค่าตอบแทนพิเศษรายเดือนสมาชิกกองอาสารักษาดินแดนที่ปฏิบัติงานในเขตพื้นที่พิเศษ จำนวน 46,060,800 บาท และ 3) ค่าตอบแทนตำแหน่งกำนัน ผู้ใหญ่บ้าน ฯลฯ จำนวน 392,983,000 บาท ทั้งนี้ ขอให้กรมการปกครองดำเนินการตามกฎหมาย ระเบียบ ข้อบังคับ มติคณะรัฐมนตรี หนังสือเวียนที่เกี่ยวข้องและมาตรฐานของทางราชการให้ครบถ้วน โดยคำนึงถึงประโยชน์สูงสุดของทางราชการเป็นสำคัญ หากมีงบประมาณเหลือจ่ายจากการดำเนินการที่บรรลุวัตถุประสงค์แล้ว ขอให้นำส่งคืน สำนักงบประมาณในโอกาสแรกด้วย ตามความเห็นของสำนักงบประมาณ

**19. เรื่อง ขออนุมัติงบกลาง รายการเงินสำรองจ่ายเพื่อกรณีฉุกเฉินหรือจำเป็น เพื่อแก้ไขหรือเยียวยาความเดือดร้อนเสียหายในบางกรณี พ.ศ 2559 เพื่อดำเนินงานโครงการป้องกันและกำจัดโรคใบด่างมันสำปะหลัง**

คณะรัฐมนตรีมีมติเห็นชอบให้กระทรวงเกษตรและสหกรณ์ โดยกรมส่งเสริมการเกษตรดำเนินโครงการป้องกันและกำจัดโรคใบด่างมันสำปะหลัง ภายในกรอบวงเงินทั้งสิ้น 248,448,330 บาท โดยใช้จ่ายจากงบประมาณรายจ่าย ประจำปีงบประมาณ พ.ศ 2562 ไปพลางก่อน งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวน 234,264,000 บาท โดยให้เบิกจ่ายในงบดำเนินงาน จำนวน 98,064,000 บาท เพื่อเป็นค่าใช้จ่ายในการกำจัดต้นมันสำปะหลังที่เป็นโรคใบด่างและแมลงหวี่ขาวยาสูบพาหะนำโรค ในพื้นที่ระบาด 11 จังหวัด จำนวน 45,400 ไร่ และงบเงินอุดหนุน เงินอุดหนุนทั่วไป จำนวน 136,200,000 บาท เพื่อเป็นค่าใช้จ่ายในการชดเชยรายได้ให้กับเกษตรกรผู้ปลูกมันสำปะหลังในพื้นที่ที่มีเอกสารสิทธิ์ถูกต้องตามกฎหมาย ตามอัตราค่าใช้จ่ายที่กระทรวงการคลังให้ความเห็นชอบ สำหรับค่าใช้จ่ายบริหารจัดการโครงการ การสร้างการรับรู้และชี้แจงโครงการ ประชาสัมพันธ์ ติดตามสถานการณ์ และประเมินผล จำนวน 14,184,330 บาท เห็นควรให้หน่วยงานที่เกี่ยวข้องปรับแผนการปฏิบัติงานและแผนการใช้จ่ายงบประมาณ ประจำปีงบประมาณ พ.ศ. 2563 เพื่อเป็นค่าใช้จ่ายของโครงการต่อไป

ทั้งนี้ ขอให้กระทรวงเกษตรและสหกรณ์และหน่วยงานที่เกี่ยวข้องเร่งดำเนินการตามข้อสั่งการของนายกรัฐมนตรี ในการประชุมคณะกรรมการรัฐมนตรีฝ่ายเศรษฐกิจ ครั้งที่ 2/2562 เมื่อวันที่ 6 กันยายน 2562 และดำเนินการตามนัยมติคณะรัฐมนตรีเมื่อวันที่ 10 กันยายน 2562 และวันที่ 17 กันยายน 2562 ให้ครบถ้วนอย่างเคร่งครัด และตรวจสอบพื้นที่และจำนวนเกษตรกรผู้ปลูกมันสำปะหลังที่ได้รับผลกระทบให้ถูกต้องครบถ้วน โดยคำนึงถึงภารกิจของหน่วยงาน ความพร้อม ศักยภาพและความสามารถ วิธีการดำเนินการที่โปร่งใส รวมทั้งจะต้องได้รับความเห็นชอบความเหมาะสมของอัตราค่าใช้จ่ายจากกระทรวงการคลังก่อน ตามระเบียบสำนักนายกรัฐมนตรีว่าด้วยหลักเกณฑ์และวิธีการในการขอใช้งบประมาณรายจ่ายงบกลาง รายการเงินสำรองจ่ายเพื่อกรณีฉุกเฉินหรือจำเป็น เพื่อแก้ไขหรือเยียวยาความเดือดร้อนเสียหายในบางกรณี พ.ศ. 2559 แล้วแต่กรณี และการดำเนินโครงการจะต้องไม่มีความซ้ำซ้อนกับโครงการช่วยเหลือเกษตรกรผู้ปลูกมันสำปะหลังที่ประสบปัญหาโรคไวรัสใบด่างมันสำปะหลังของกระทรวงพาณิชย์ ตลอดจนกำหนดให้มีคู่มือหลักเกณฑ์ ขั้นตอนในการขอรับการจัดสรรงบประมาณ การเบิกจ่ายเงิน การติดตามและการรายงานผลการดำเนินโครงการเพื่อใช้เป็นแนวทางในการดำเนินงาน การกำกับดูแล และตรวจสอบการดำเนินโครงการ ให้เป็นไปตามวัตถุประสงค์อย่างมีประสิทธิภาพ ซึ่งโครงการดังกล่าวได้ผ่านความเห็นชอบจากคณะกรรมการนโยบายและบริหารจัดการมันสำปะหลัง (นบมส.) แล้ว เมื่อวันที่ 19 กันยายน 2562 ตามความเห็นของสำนักงบประมาณ

|  |
| --- |
| **ต่างประเทศ** |

**20. เรื่อง บทบาทของประเทศไทยกับการเปลี่ยนสถานะของมูลนิธิศูนย์เตรียมความพร้อมป้องกันภัยพิบัติ แห่งเอเชีย (Asian Disaster Preparedness Center –ADPC) เป็นองค์การระหว่างประเทศ**

คณะรัฐมนตรีมีมติเห็นชอบร่างความตกลงประเทศเจ้าบ้าน (Host Country Agreement) ระหว่างรัฐบาลไทยกับศูนย์เตรียมความพร้อมป้องกันภัยพิบัติแห่งเอเชีย (Asian Disaster Preparedness Center : ADPC) โดยหากจำเป็นต้องแก้ไขปรับปรุงร่างความตกลงฯ ในส่วนที่ไม่ใช่สาระสำคัญก่อนการลงนาม อนุมัติให้ กต.หารือกับหน่วยงานที่เกี่ยวข้องและสามารถดำเนินการได้โดยไม่ต้องนำเสนอคณะรัฐมนตรีพิจารณาอีกครั้ง โดยให้ รองปลัดกระทรวงการต่างประเทศ เป็นผู้ลงนามในความตกลง Host Country Agreement ดังกล่าว และเห็นชอบการแต่งตั้งรองปลัดกระทรวงการต่างประเทศ เป็นผู้แทนรัฐบาลไทยในคณะกรรมการผู้ดูแล (Board of Trustees : BOT) ของศูนย์ ADPC ตามที่กระทรวงการต่างประเทศเสนอ

(จะมีการลงนามในร่างความตกลง ฯ ในการประชุม BOT ในราวเดือนกันยายน 2562 ซึ่งไทยจะต้องแต่งตั้งผู้แทนเป็นกรรมการในคณะกรรมการ BOT เพื่อลงนามในร่างความตกลงดังกล่าว)

**สาระสำคัญของร่างความตกลงฯ มีวัตถุประสงค์หลักเพื่อร่วมกัน (ระหว่างไทยกับ ADPC) ที่จะทำให้ชุมชนมีความปลอดภัยและบรรลุการพัฒนาที่ยั่งยืนผ่านการลดความเสี่ยงจากภัยพิบัติในภูมิภาคเอเชียและแปซิฟิก และเพื่ออำนวยความสะดวกต่อการดำเนินงานตามอาณัติของ ADPC อย่างมีประสิทธิภาพ** โดยมีสาระสำคัญเกี่ยวกับรายละเอียดการให้เอกสิทธิ์และความคุ้มกันแก่ ADPC เช่น การยกเว้นภาษีอากรการอนุญาตให้รับ ถือครอง และโอนเงินทุนและเงินตราต่างประเทศ การอำนวยความสะดวกการตรวจลงตราและยกเว้นจากการขึ้นทะเบียนคนต่างด้าวของเจ้าหน้าที่ของ ADPC เป็นต้น ซึ่งฝ่ายไทยพิจารณาให้เอกสิทธิ์และความคุ้มกันบนหลักการความจำเป็นในการปฏิบัติหน้าที่ (functional necessity) และเทียบเคียงกับองค์การระหว่างประเทศอื่นๆที่คล้ายคลึงกัน ตลอดจนคำนึงถึงประโยชน์และผลกระทบที่ ADPC ให้แก่ประเทศไทยด้วย เช่น การให้เอกสิทธิ์และความคุ้มกันแก่ ADPC และบุคลากรของ ADPC ส่งผลให้ ADPC ได้รับความสะดวกในการพัฒนาศักยภาพด้านการบริหารจัดการภัยพิบัติในไทยต่อไปด้วย ซึ่งรายละเอียดในความตกลงดังกล่าวได้มีการหารือ และเห็นชอบร่วมกันระหว่างไทยและ ADPC แล้ว รวมทั้งเพื่อให้การดำเนินการเป็นไปตามกฎบัตร ADPC ที่กำหนดให้เมื่อสมาชิกผู้ก่อตั้งได้ลงนามในกฎบัตร ADPC แล้ว แต่ละสมาชิกฯ จะแต่งตั้งบุคคลหนึ่งเป็นกรรมการในคณะกรรมการ BOT โดยคณะกรรมการดังกล่าวมีหน้าที่ เช่น กำหนดนโยบาย และควบคุมดูแลการจัดองค์การการจัดการและการดำเนินงานของ ADPC เป็นต้น

**21. เรื่อง การเสนองบประมาณและแผนการดำเนินงานประจำปี 2563 ขององค์กรร่วมไทย – มาเลเซีย**

คณะรัฐมนตรีมีมติเห็นชอบกรอบวงเงินงบประมาณ จำนวน 4,791,700 ดอลลาร์สหรัฐ (ประมาณ 146 ล้านบาท) และแผนการดำเนินงานประจำปี 2563 ขององค์กรร่วมไทย – มาเลเซียตามที่กระทรวงพลังงาน (พน.) เสนอ

**สาระสำคัญของเรื่อง**

1. องค์กรร่วมไทย – มาเลเซียจัดตั้งขึ้นในปี พ.ศ. 2533 เพื่อดำเนินการและรับผิดชอบแทนรัฐบาลทั้งสองในการสำรวจและแสวงประโยชน์จากทรัพยากรธรรมชาติที่ไม่มีชีวิตในพื้นที่ดินใต้ทะเลและใต้ดิน โดยเฉพาะอย่างยิ่งปิโตรเลียมในพื้นที่พัฒนาร่วม (Joint Development Area : JDA) ซึ่งเป็นพื้นที่ใต้ทะเลบริเวณไหล่ทวีประหว่างประเทศไทยและมาเลเซียในบริเวณอ่าวไทยตอนล่าง (ประมาณ 260 กิโลเมตรจากจังหวัดสงขลา) ซึ่งทั้งสองประเทศต่างอ้างสิทธิ์เหลื่อมล้ำกัน มีเนื้อที่ประมาณ 7,250 ตารางกิโลเมตร โดยแบ่งพื้นที่สำรวจเป็น 2 พื้นที่ คือ แปลง A-18 ซึ่งมีพื้นที่ประมาณ 3,000 ตารางกิโลเมตร และแปลง B-17 และ C-19 ซึ่งมีพื้นที่ประมาณ 4,250 ตารางกิโลเมตร และมีสำนักงานใหญ่ขององค์กรร่วมฯ อยู่ที่กัวลาลัมเปอร์ ประเทศมาเลเซีย ทั้งนี้ ค่าใช้จ่ายที่เกิดขึ้นและผลประโยชน์ที่องค์กรร่วมฯ ได้รับจากกิจกรรมที่ดำเนินไปในพื้นที่พัฒนาร่วม รัฐบาลทั้งสองประเทศจะร่วมรับผิดชอบและแบ่งปันอย่างเท่าเทียมกัน

2. ทั้งสองประเทศได้แต่งตั้งคณะกรรมการองค์กรร่วมฯ เพื่อเป็นตัวแทนของรัฐบาลทั้งสอง ซึ่งประกอบด้วยประธานร่วมฝ่ายละ 1 คน และสมาชิกฝ่ายละ 6 คน (นายคุรุจิต นาครทรรพ เป็นประธานร่วมฝ่ายไทย จะครบกำหนดการดำรงตำแหน่งในวันที่ 1 ตุลาคม 2562) คณะกรรมการองค์กรร่วมฯ จะดำเนินการควบคุมการสำรวจและแสวงประโยชน์และเป็นผู้รับผิดชอบในการกำหนดนโยบาย ซึ่งที่ประชุมคณะกรรมการองค์กรร่วมฯ เมื่อวันที่ 22 มิถุนายน 2562 ได้เห็นชอบงบประมาณและแผนการดำเนินงานประจำปี 2563 ขององค์กรร่วมฯ จำนวน 4,791,700 ดอลลาร์สหรัฐ (ประมาณ 146 ล้านบาท) เพิ่มขึ้นร้อยละ 4.6 หรือ 209,400 ดอลลาร์สหรัฐ (ประมาณ 6.4 ล้านบาท) จากงบประมาณที่ได้รับอนุมัติในปี 2562 เนื่องจากค่าใช้จ่ายดำเนินงานและค่าใช้จ่ายที่เป็นทุนเพิ่มขึ้น โดยงบประมาณที่เพิ่มขึ้นประกอบด้วยการเพิ่มขึ้นของเงินเดือนและสวัสดิการของเจ้าหน้าที่ ค่าขนย้ายและเดินทางของเจ้าหน้าที่จะครบวาระการปฏิบัติงาน และเจ้าหน้าที่ที่จะได้รับการแต่งตั้งใหม่ การจัดซื้อรถยนต์เพื่อทดแทนคันเดิมที่ใช้งานมากกว่า 7 ปี จำนวน 1 คัน ทั้งนี้ กระทรวงพลังงานพิจารณาแล้วคำของบประมาณและแผนการดำเนินงานประจำปี 2563 ขององค์กรร่วมฯ ที่เสนอนี้ มีรายละเอียดประกอบครบถ้วนตามระเบียบการเสนอของบประมาณ กระทรวงพลังงานจึงเสนอคณะรัฐมนตรีเพื่อให้ความเห็นชอบงบประมาณและแผนการดำเนินงานดังกล่าว โดยขอใช้เงินจากการขายปิโตรเลียมส่วนที่เป็นกำไรในไตรมาสสุดท้ายของปี 2562 จำนวน 4,721,068 ดอลลาร์สหรัฐ และงบประมาณเหลือจ่ายของปี 2561 จำนวน 70,632 ดอลลาร์สหรัฐ

**22. เรื่อง ขออนุมัติจัดทำและลงนามในบันทึกความเข้าใจว่าด้วยความร่วมมือในโครงการภายใต้กองทุนพิเศษกรอบความร่วมมือแม่โขง – ล้านช้าง**

คณะรัฐมนตรีมีมติอนุมัติจัดทำและลงนามในบันทึกความเข้าใจว่าด้วยความร่วมมือในโครงการภายใต้กองทุนพิเศษกรอบความร่วมมือแม่โขง – ล้านช้าง [Mekong – Lancang Cooperation (MLC) Special Fund] และอนุมัติให้ปลัดกระทรวงศึกษาธิการหรือผู้แทน เป็นผู้ลงนามในบันทึกความเข้าใจฯ ระหว่างกระทรวงศึกษาธิการไทยกับสถานเอกอัครราชทูตสาธารณรัฐประชาชนจีน (จีน) ประจำประเทศไทย ตามที่กระทรวงศึกษาธิการเสนอ

อย่างไรก็ตามในกรณีที่มีความจำเป็นต้องแก้ไขปรับปรุงถ้อยคำของบันทึกความเข้าใจ ในส่วนที่ไม่ใช่สาระสำคัญและไม่ขัดกับหลักการที่คณะรัฐมนตรีได้ให้ความเห็นชอบไว้ ให้กระทรวงศึกษาธิการสามารถดำเนินการได้ โดยให้นำเสนอคณะรัฐมนตรีทราบภายหลัง พร้อมทั้งให้ชี้แจงเหตุผลและประโยชน์ที่ประเทศไทยได้รับจาการปรับเปลี่ยนดังกล่าวด้วย

บันทึกความเข้าใจว่าด้วยความร่วมมือในโครงการภายใต้กองทุนพิเศษกรอบความแม่โขง – ล้านช้าง มีสาระสำคัญมุ่งให้เกิดสันติภาพและความมั่นคงในอนาคตต่อสมาชิกแม่โขง – ล้านช้าง มีการปรึกษาหารือ การร่วมมือกัน การช่วยเหลือกัน และมีผลประโยชน์ร่วมกัน รวมทั้งเคารพกฎหมายและกฎระเบียบของไทยและจีน และร่วมกันติดตามประเมินโครงการและการใช้งบประมาณจากกองทุน

โดยบันทึกความเข้าใจฯ จัดทำขึ้นเพื่อกำหนดแนวทางในการบริหารจัดการกองทุนพิเศษแม่โขง – ล้านช้าง เพื่อเพิ่มประสิทธิภาพของกองทุนฯ และเกิดผลลัพธ์ที่เป็นรูปธรรมสำหรับความร่วมมือแม่โขง – ล้านช้าง ซึ่งภายใต้บันทึกความเข้าใจดังกล่าวระบุว่า จีนได้อนุมัติโครงการและสนับสนุนงบประมาณสำหรับดำเนินโครงการของกระทรวงศึกษาธิการ จำนวน 2 โครงการ จำนวนเงิน 220,000 RMB [ประมาณ 948,200 บาท] ได้แก่ (1) โครงการประชุมสัมมนาเพื่อจัดทำแผนพัฒนาอาชีวศึกษาไทย – ลาว – จีน ในเขตชายแดนลุ่มน้ำโขง จำนวน 60,000 RMB (ประมาณ 258,600 บาท) และ (2) โครงการฝึกอบรมการพัฒนาหลักสูตรการขนส่งทางราง จำนวน 160,000 RMB (ประมาณ 689,600 บาท) โดยฝ่ายจีนจะจัดสรรงบประมาณให้ฝ่ายไทยภายใน 20 วันทำการ หลังจากที่ได้มีการลงนาม

**23. เรื่อง ท่าทีไทยสำหรับการประชุมคณะกรรมการร่วมทางการค้า (JTC) ไทย – ภูฏาน ครั้งที่ 3**

คณะรัฐมนตรีมีมติเห็นชอบตามที่กระทรวงพาณิชย์เสนอ ดังนี้

1. เห็นชอบท่าทีไทยสำหรับการประชุมคณะกรรมการร่วมทางการค้า (JTC) ไทย – ภูฏาน ครั้งที่ 3 (เช่น การค้าและการลงทุน การท่องเที่ยว การเกษตร สินค้าหัตถกรรม การแปรรูปอาหาร การออกแบบบรรจุภัณฑ์ การรักษาพยาบาล) เพื่อให้คณะผู้แทนไทย ซึ่งมีรัฐมนตรีว่าการกระทรวงพาณิชย์หรือผู้แทนเป็นประธานฝ่ายไทย ใช้หารือกับฝ่ายภูฏาน

2. หากในการประชุมดังกล่าว มีผลให้มีการตกลงเรื่องความร่วมมือด้านเศรษฐกิจการค้าในประเด็นอื่น ๆ นอกเหนือจากข้อ 1 อันจะเป็นประโยชน์ต่อการส่งเสริมสัมพันธ์ทางเศรษฐกิจการค้าสองฝ่ายระหว่างไทย – ภูฏาน ให้คณะผู้แทนไทยสามารถดำเนินการได้โดยไม่ต้องนำเสนอคณะรัฐมนตรีพิจารณาอีกครั้ง

**สาระสำคัญของเรื่อง**

ท่าทีไทยสำหรับการประชุมคณะกรรมการร่วมการค้า (Joint Trade Committee: JTC) ไทย – ภูฏาน ครั้งที่ 3 ซึ่งกระทรวงเศรษฐกิจของภูฏานจะเป็นเจ้าภาพจัดการประชุม JTC ไทย – ภูฏาน ครั้งที่ 3 ระหว่างวันที่ 26 – 27 กันยายน 2562 ณ กรุงทิมพู ราชอาณาจักรภูฏาน โดยการประชุมดังกล่าวเป็นเวทีการประชุมหารือระดับรัฐมนตรีการค้าเพื่อกำหนดทิศทางความสัมพันธ์ทางการค้าและการลงทุนระหว่างไทยกับภูฏาน และจัดทำแนวทางความร่วมมือทางเศรษฐกิจที่ทั้งสองฝ่ายมีศักยภาพร่วมกันหรือเอื้อประโยชน์ต่อกัน อาทิ การค้า การลงทุน การท่องเที่ยว การเกษตร การพัฒนาสินค้าหัตถกรรม การแปรรูปอาหาร การออกแบบบรรจุภัณฑ์ และ การรักษาพยาบาล

|  |
| --- |
| **แต่งตั้ง** |

**24. เรื่อง แต่งตั้งข้าราชการให้ดำรงตำแหน่งประเภทวิชาการ ระดับทรงคุณวุฒิ (กระทรวงการพัฒนาสังคมและความมั่นคงของมนุษย์**

คณะรัฐมนตรีมีมติอนุมัติตามที่กระทรวงการพัฒนาสังคมและความมั่นคงของมนุษย์เสนอแต่งตั้ง **นายสุพล บริสุทธิ์** พัฒนาสังคมและความมั่นคงของมนุษย์จังหวัด (ผู้อำนวยการสูง) สำนักงานพัฒนาสังคมและความมั่นคงของมนุษย์จังหวัดประจวบคีรีขันธ์  สำนักงานปลัดกระทรวง ให้ดำรงตำแหน่ง ที่ปรึกษาด้านกฎหมาย (นิติกรทรงคุณวุฒิ) สำนักงานปลัดกระทรวง กระทรวงการพัฒนาสังคมและความมั่นคงของมนุษย์ ตั้งแต่วันที่ 27 มีนาคม 2562 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**25. เรื่อง การแต่งตั้งข้าราชการพลเรือนสามัญ ประเภทวิชาการ ระดับทรงคุณวุฒิ (กระทรวงเกษตรและสหกรณ์)**

คณะรัฐมนตรีมีมติอนุมัติตามที่รัฐมนตรีว่าการกระทรวงเกษตรและสหกรณ์เสนอแต่งตั้ง **นายสาโรช งามขำ** ปศุสัตว์พื้นที่กรุงเทพมหานคร (ผู้อำนวยการเฉพาะด้าน (นายสัตวแพทย์) ระดับสูง) สำนักงานปศุสัตว์พื้นที่กรุงเทพมหานคร กรมปศุสัตว์ ให้ดำรงตำแหน่ง นายสัตวแพทย์ (นายสัตวแพทย์ทรงคุณวุฒิ) กรมปศุสัตว์ กระทรวงเกษตรและสหกรณ์ ตั้งแต่วันที่ 29 มีนาคม 2562 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**26. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงแรงงาน)**

คณะรัฐมนตรีมีมติอนุมัติตามที่รัฐมนตรีว่าการกระทรวงแรงงานเสนอแต่งตั้งข้าราชการพลเรือนสามัญ สังกัดกระทรวงแรงงาน ให้ดำรงตำแหน่งประเภทบริหารระดับสูง จำนวน 4 ราย ดังนี้

1. **นายสุชาติ พรชัยวิเศษกุล** อธิบดีกรมพัฒนาฝีมือแรงงาน ดำรงตำแหน่ง อธิบดีกรมการจัดหางาน

2. **นายธวัช เบญจาทิกุล** ผู้ตรวจราชการกระทรวง สำนักงานปลัดกระทรวง ดำรงตำแหน่ง อธิบดีกรมพัฒนาฝีมือแรงงาน

3. **นายอภิญญา สุจริตตานันท์** ผู้ตรวจราชการกระทรวง สำนักงานปลัดกระทรวง ดำรงตำแหน่ง อธิบดีกรมสวัสดิการและคุ้มครองแรงงาน

4. **นายทศพล กฤตวงศ์วิมาน** ผู้ตรวจราชการกระทรวง สำนักงานปลัดกระทรวง ดำรงตำแหน่ง เลขาธิการสำนักงานประกันสังคม

ตั้งแต่วันที่ 1 ตุลาคม 2562 เพื่อทดแทนผู้ที่จะเกษียณอายุราชการ และสับเปลี่ยนหมุนเวียน ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**27. เรื่อง การแต่งตั้งข้าราชการให้ดำรงตำแหน่งรองเลขาธิการสภาความมั่นคงแห่งชาติ (สำนักนายกรัฐมนตรี)**

คณะรัฐมนตรีมีมติอนุมัติตามที่สำนักงานสภาความมั่นคงแห่งชาติเสนอแต่งตั้งข้าราชการพลเรือนสามัญ สังกัดสำนักนายกรัฐมนตรี ให้ดำรงตำแหน่งประเภทบริหารระดับสูง จำนวน 2 ราย ดังนี้

1. **นางศิริวรรณ สุคนธมาน** ที่ปรึกษาด้านการประสานกิจการความมั่นคง (นักวิเคราะห์นโยบายและแผนทรงคุณวุฒิ) ดำรงตำแหน่ง รองเลขาธิการสภาความมั่นคงแห่งชาติ สำนักงานสภาความมั่นคงแห่งชาติ

2. **นายฉัตรชัย บางชวด** ผู้ช่วยเลขาธิการสภาความมั่นคงแห่งชาติ ดำรงตำแหน่ง รองเลขาธิการสภาความมั่นคงแห่งชาติ สำนักงานสภาความมั่นคงแห่งชาติ

ตั้งแต่วันที่ 1 ตุลาคม 2562 เพื่อทดแทนผู้ที่จะเกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**28. เรื่อง การแต่งตั้งผู้ที่จะดำรงตำแหน่งรองเลขาธิการคณะกรรมการกฤษฎีกา (นักบริหารสูง)**

คณะรัฐมนตรีมีมติอนุมัติตามที่สำนักงานคณะกรรมการกฤษฎีกาเสนอแต่งตั้ง **นางสาวอัญชลิตา กองอรรถ** กรรมการร่างกฎหมายประจำ (นักกฎหมายกฤษฎีกาทรงคุณวุฒิ) ให้ดำรงตำแหน่งรองเลขาธิการคณะกรรมการกฤษฎีกา (นักบริหารสูง) สำนักงานคณะกรรมการกฤษฎีกา ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

**29. เรื่อง การแต่งตั้งข้าราชการการเมือง (สำนักเลขาธิการนายกรัฐมนตรี)**

คณะรัฐมนตรีมีมติเห็นชอบการแต่งตั้ง **นายณรงค์ วิทยไพศาล** ให้ดำรงตำแหน่งข้าราชการการเมือง ตำแหน่งที่ปรึกษารองนายกรัฐมนตรี (นายสมคิด จาตุศรีพิทักษ์) ตามที่สำนักเลขาธิการนายกรัฐมนตรีเสนอ

**…………………………….**